Oficialusis leidinys L 138 , 01/06/1999 p. 0020 - 0056



Tarybos direktyva 1999/36/EB 1999 m. balandžio 29 d. dėl gabenamųjų slėginių įrenginių EUROPOS SĄJUNGOS TARYBA, atsižvelgdama į Europos Bendrijos steigimo sutartį, ypač į jos 75 straipsnio 1 dalies c punktą, atsižvelgdama į Komisijos pasiūlymą [1], atsižvelgdama į Ekonomikos ir socialinių reikalų komiteto nuomonę [2], laikydamasi Sutarties 189c straipsnyje nustatytos tvarkos [3], (1) kadangi, siekiant užtikrinti transporto saugą, ir toliau turi būti imamasi priemonių bendros transporto politikos plotmėje; (2) kadangi šiuo metu kiekviena valstybė narė reikalauja, kad jos paskirtos institucijos patikrintų, sertifikuotų ir reguliariai tikrintų visus jos teritorijoje naudojamus gabenamuosius įrenginius; kadangi tokia praktika, kai reikalaujama daugkartinio įrangos, naudojamos keliose valstybėse vykdomoje transporto operacijoje, tvirtinimo, kliudo teikti transporto paslaugas Bendrijoje; kadangi Bendrijos veiksmai, kuriais siekiama suderinti patvirtinimo procedūras, kad būtų lengviau naudoti gabenamuosius slėginius įrenginius kitos valstybės narės teritorijoje transporto operacijos metu, yra pateisinami; (3) kadangi reikia imtis priemonių ir pamažu sukurti transporto bendrą rinką, pirmiausia siekiant užtikrinti laisvą gabenamųjų slėginių įrenginių judėjimą; (4) kadangi veiksmai Bendrijos lygiu yra vienintelis galimas būdas tokiam suderinimui pasiekti, nes nepriklausomai arba per tarptautinius susitarimus veikiančios valstybės narės negali taip gerai suderinti tokios įrangos patvirtinimų; kadangi šiuo metu patvirtinimų pripažinimas įvairiose valstybėse narėse yra nepatenkinamas dėl to, kad leidžiama vadovautis savo nuožiūra; (5) kadangi Tarybos direktyva - tinkamiausias teisinis dokumentas, leidžiantis pagerinti tokios įrangos saugą, nes direktyvoje numatoma sistema, kaip valstybės narės turės vienodai ir privalomai taikyti patvirtinimo procedūras; (6) kadangi Tarybos direktyvos 94/55/EB [4] ir 96/49/EB [5] praplečia ADR [6] ir RID [7] nuostatų taikymą nacionaliniam eismui, kad visoje Bendrijoje būtų suderintos sąlygos, kuriomis keliais ir geležinkeliais vežami pavojingi kroviniai; (7) kadangi Direktyvos 94/55/EB ir 96/49/EB numato galimybę pasirinkti, ar tam tikram naujam gabenamajam slėginiam įrenginiui taikyti atitikties įvertinimo procedūras, pagrįstas moduliais pagal Sprendimą 93/465/EEB [8]; kadangi šią galimybę pasirinkti reikėtų pakeisti įpareigojimu jas taikyti visokiems naujiems gabenamiesiems slėginiams įrenginiams, naudojamiems pavojingiems kroviniams vežti ir kuriai taikomos Direktyvos 94/55/EB ir 96/49/EB; (8) kadangi Direktyva 97/23/EB [9] nustato bendruosius slėginės įrangos laisvo judėjimo ir saugos reikalavimus; (9) kadangi ši direktyva neturėtų būti taikoma aerozolio balionėliams ir kvėpavimo aparatų dujų cilindrams, nes jų laisvam judėjimui ir saugai jau yra skirtos Direktyva 75/324/EEB [10] ir Direktyva 97/23/EB; (10) kadangi patvirtinimo pažymėjimų, kuriuos išduoda valstybių narių kompetentingų institucijų paskirtos tikrinimo institucijos, atitikties įvertinimo arba pakartotinio įvertinimo ir reguliaraus tikrinimo procedūrų pripažinimas padeda pašalinti kliūtis laisvai teikti transporto paslaugas; kadangi tokio tikslo valstybės narės negali tinkamai pasiekti kitu lygiu; kadangi, norint pašalinti galimybę veikti savo nuožiūra, reikia aiškiai nustatyti, kurių procedūrų būtina laikytis; (11) kadangi būtina nustatyti bendras paskirtų tikrinimo institucijų, užtikrinančių Direktyvų 94/55/EB ir 96/49/EB laikymąsi, pripažinimo taisykles; kadangi tokios bendros taisyklės leis pašalinti nereikalingas sąnaudas bei administracines procedūras, susijusias su įrangos patvirtinimu, ir nereikalingas technines kliūtis prekybai; (12) kadangi, siekiant netrukdyti transporto operacijoms tarp kurios nors valstybės narės ir trečiosios šalies, ši direktyva neturėtų būti taikoma gabenamiesiems slėginiams įrenginiams, naudojamiems tik pavojingiems kroviniams vežti iš Bendrijos teritorijos į trečiųjų šalių teritoriją ir atvirkščiai; (13) kadangi valstybės narės privalo paskirti tikrinimo institucijas, įgaliotas atlikti atitikties įvertinimo ir pakartotinio atitikties įvertinimo bei reguliaraus tikrinimo procedūras; kadangi jos taip pat privalo užtikrinti, kad tokios institucijos būtų pakankamai nepriklausomos ir galėtų veiksmingai ir profesionaliai atlikti joms pavestas užduotis; (14) kadangi turėtų būti nustatytos konkrečios transporte naudojamų naujų sklendžių ir kitokių pridėtinių dalių atitikties įvertinimo procedūros; (15) kadangi turėtų būti nustatytos nuostatos dėl naudojamos įrangos pakartotinio įvertinimo, kaip apibrėžta IV priedo II dalyje; ir kad šią direktyvą būtų galima taikyti tokiai įrangai; (16) kadangi naujos įrangos atitiktis Direktyvų 94/55/EB ir 96/49/EB priedų techninėms nuostatoms turi būti įrodoma atliekant atitikties vertinimo procedūras, nurodytas IV priedo I dalyje; kadangi reguliarus jau naudojamos įrangos tikrinimas turi būti atliekamas laikantis IV priedo III dalyje išdėstytų procedūrų; (17) kadangi šioje direktyvoje nurodytą įrangą teikiant į rinką, pripildant, pakartotinai pripildant ir naudojant pagal paskirtį, prie jos būtina pritvirtinti ženklą, rodantį, kad ji atitinka Direktyvos 94/55/EB arba Direktyvos 96/49/EB ir šios direktyvos reikalavimus; (18) kadangi valstybės narės gabenamiesiems slėginiams įrenginiams, pažymėtiems VII priede nurodytu ženklu, privalo leisti laisvai judėti savo teritorijoje, leisti pateikti ją į rinką, naudoti bet kurioje transporto operacijoje ir pagal paskirtį be jokio papildomo įvertinimo ar reikalavimo, kad ji atitiktų dar kokias nors technines sąlygas; (19) kadangi pageidautina, kad valstybė narė, pranešusi apie tai Komisijai, galėtų imtis priemonių apriboti arba uždrausti pateikti į rinką ar naudoti įrangą, kai ji yra ypač nesaugi; (20) kadangi, darant šios direktyvos priedų pakeitimus ir atidedant direktyvos įsigaliojimo tam tikriems gabenamiesiems slėginiams įrenginiams datą, reikėtų laikytis komitetų procedūros; (21) kadangi reikėtų numatyti pereinamojo laikotarpio priemones, kad būtų galima teikti į rinką ir naudoti slėginę įrangą, kuri buvo pagaminta pagal nacionalines taisykles prieš įsigaliojant šiai direktyvai; (22) kadangi Direktyvos 84/525/EEB [11], 84/526/EEB [12] ir 84/527/EEB [13] dėl dujų cilindrų nustatė kitokią nei šioje direktyvoje nustatytoji atitikties procedūrą; kadangi visiems gabenamiesiems slėginiams įrenginiams turėtų būti nustatyta viena procedūra; (23) kadangi jau pagamintiems dujų cilindrams, kurie atitinka Direktyvas 84/525/EEB, 84/526/EEB ir 84/527/EEB, turi būti nustatyta reguliaraus tikrinimo procedūra, PRIĖMĖ ŠIĄ DIREKTYVĄ: 1 straipsnis Taikymo sritis 1. Šios direktyvos tikslas - padidinti gabenamųjų slėginių įrenginių, patvirtintų vežti sausuma pavojingus krovinius vidaus keliais ir geležinkeliais, saugą ir užtikrinti tokių įrenginių laisvą judėjimą Bendrijoje, įskaitant jos išleidimą į rinką ir pakartotinį panaudojimą bei kitus pakartotinio naudojimo aspektus. 2. Ši direktyva taikoma: a) teikiant į rinką: naujiems gabenamiesiems slėginiams įrenginiams, apibrėžtiems 2 straipsnyje; b) pakartotinai įvertinant atitiktį: jau naudojamiems 2 straipsnyje apibrėžtiems gabenamiesiems slėginiams įrenginiams, kurie atitinka Direktyvų 94/55/EB ir 96/49/EB techninius reikalavimus; c) pakartotinai naudojant ir atliekant reguliarų tikrinimą: - gabenamiesiems slėginiams įrenginiams, minėtiems a ir b punktuose, - jau naudojamiems dujų cilindrams, kurie turi Direktyvose 84/525/EEB, 84/526/EEB ir 84/527/EEB nurodytą atitikties ženklą. 3. Ši direktyva netaikoma tiems gabenamiesiems slėginiams įrenginiams, kurie buvo išleisti į rinką prieš 2001 m. liepos 1 d., arba pagal 18 straipsnį - kurie buvo išleisti į rinką per dvejus metus nuo šios datos ir kurios atitiktis Direktyvų 94/55/EB ir 96/49/EB reikalavimams nebuvo pakartotinai įvertinta. 4. Ši direktyva netaikoma gabenamiesiems slėginiams įrenginiams, kurie naudojami tik vežant pavojingus krovinius iš Bendrijos į trečiosios šalies teritoriją ir atvirkščiai pagal Direktyvos 94/55/EB 6 straipsnio 1 dalį ir 7 straipsnį arba Direktyvos 96/49/EB 6 straipsnio 1 dalį bei 7 straipsnio 1 ir 2 dalis. 2 straipsnis Sąvokos Šioje direktyvoje: 1. "gabenamasis slėginis įrenginys" - tai: - visokios talpyklos (cilindrai, vamzdžiai, slėginiai cilindrai, kriogeninės talpyklos, cilindrų grupės, apibrėžtos Direktyvos 94/55/EB A priede), - visokios cisternos, įskaitant nuimamas cisternas, cisternas konteinerius (mobilias cisternas), cisterninių vagonų cisternas, transporto priemonių baterijų bei vagonų baterijų cisternas bei talpyklas, autocisternų cisternas, naudojamos pagal Direktyvų 94/55/EB ir 96/49/EB priedus vežant 2 klasės dujas arba vežant tam tikras kitų klasių pavojingas medžiagas, nurodytas šios direktyvos VI priede, įskaitant jų sklendes ir kitus transportui naudojamus pagalbinius įtaisus. Šis apibrėžimas netaikomas įrangai, kuriai daromos bendros išimtys, taikomos mažiems kiekiams ar specialiems Direktyvos 94/55/EB priede ir Direktyvos 96/49/EB priede numatytiems atvejams, ir kvėpavimo aparatų dujų balionams (JT numeris 1950) bei kvėpavimo aparatų dujų cilindrams; 2. "ženklas" - tai 10 straipsnyje minėtas simbolis; 3. "atitikties įvertinimo procedūros" - tai procedūros, aprašytos IV priedo I dalyje; 4. "pakartotinis atitikties įvertinimas" - tai gabenamųjų slėginių įrenginių, pagamintų ir pradėtų naudoti iki 2001 m. liepos 1 d., arba taikant 18 straipsnį - per dvejus metus nuo tos dienos, atitikties vėlesnio įvertinimo procedūra, atliekama savininko, jo įgalioto Bendrijoje įsisteigusio atstovo ar įrenginių turėtojo prašymu; 5. "notifikuotoji įstaiga" - tai tikrinimo institucija, kurią valstybės narės nacionalinė kompetentinga institucija paskiria pagal 8 straipsnį ir kuri atitinka I ir II priedų kriterijus; 6. "patvirtintoji įstaiga" - tai tikrinimo institucija, kurią valstybės narės nacionalinė kompetentinga institucija paskiria pagal 9 straipsnį ir kuri atitinka I ir III priedų kriterijus. 3 straipsnis Atitikties įvertinimas, pateikiant naujus gabenamuosius slėginius įrenginius į Bendrijos rinką 1. Naujos talpyklos ir naujos cisternos turi atitikti Direktyvų 94/55/EB ir 96/49/EB nuostatas. Ar toks gabenamasis slėginis įrenginys atitinka šias nuostatas, nustato notifikuotoji įstaiga griežtai pagal atitikties įvertinimo procedūras, aprašytas IV priedo I dalyje ir nurodytas V priede. 2. Naujos sklendės ir kitos transportui naudojamos pridėtinės dalys turi atitikti tam tikras Direktyvų 94/55/EB ir 96/49/EB priedų nuostatas. 3. Sklendėms ir kitoms pridėtinėms dalims, gabenamuose slėginiuose įrenginiuose atliekančioms tiesioginę saugos funkciją, pirmiausia saugos sklendėms, sklendėms, skirtoms įrangai pripildyti ar ištuštinti, bei cilindrų sklendėms taikoma atitikties įvertinimo procedūra turi būti ne mažiau griežta nei ta, kuri taikoma talpykloms ar cisternoms, prie kurių jos yra pritvirtintos. Tokioms sklendėms ir kitoms vežimo tikslais naudojamoms pridėtinėms dalims galima taikyti ir kitokią atitikties įvertinimo procedūrą, kuri skiriasi nuo talpykloms ar cisternoms taikomos procedūros. 4. Jei Direktyvose 94/55/EB ir 96/49/EB nebūtų išsamių techninių nuostatų, taikomų 3 dalyje minėtoms sklendėms ir pridėtinėms dalims, tokios sklendės ir pridėtinės dalys turi atitikti Direktyvos 97/23/EB reikalavimus ir pagal tą direktyvą joms turi būti taikoma II, III arba IV kategorijos atitikties įvertinimo procedūra, numatyta Direktyvos 97/23/EB 10 straipsnyje, atsižvelgiant į tai, kokiai - 1, 2 ar 3 - kategorijai talpykla ar cisterna priklauso pagal tos direktyvos V priedą. 5. Jokia valstybė narė negali drausti, riboti ar kliudyti savo teritorijoje pateikti į rinką ar pradėti naudoti 1 straipsnio 2 dalies a punkte minėtus gabenamuosius slėginius įrenginius, kurie atitinka šią direktyvą ir turi atitinkamą 10 straipsnio 1 ir 2 dalyse nurodytą ženklą. 4 straipsnis Atitikties įvertinimas, pateikiant naujus gabenamuosius slėginius įrenginius į nacionalinę rinką 1. Nukrypdamos nuo 3 straipsnio, valstybės narės gali savo teritorijoje leisti pateikti į rinką, vežti ir naudoti talpyklas, taip pat jų sklendes bei kitas vežimo tikslais naudojamas pridėtines dalis, kurioms taikomas 1 straipsnio 2 dalies a punktas ir kurių atitiktį yra įvertinusi patvirtintoji įstaiga. 2. Gabenamasis slėginis įrenginys, kurio atitiktį yra įvertinusi patvirtintoji įstaiga, gali neturėti pritvirtinto 10 straipsnio 1 dalyje aprašyto ženklo. 3. Patvirtintoji įstaiga dirba tik tai grupei, kurios narė ji yra. 4. Patvirtintųjų įstaigų atliekamo atitikties įvertinimo procedūros - tai moduliai A1, C1, F ir G, aprašyti IV priedo I dalyje. 5. Komisija stebi šio straipsnio taikymo rezultatus ir nuo 2004 m. liepos 1 d. juos įvertina. Tam valstybės narės Komisijai siunčia visą naudingą informaciją apie šio straipsnio įgyvendinimą. Prireikus kartu su vertinimu pateikiamas pasiūlymas iš dalies pakeisti šią direktyvą. 5 straipsnis Pakartotinis naudojamų gabenamųjų slėginių įrenginių atitikties įvertinimas 1. Gabenamųjų slėginių įrenginių, nurodytų 1 straipsnio 2 dalies b punkte, atitiktį Direktyvų 94/55/EB ir 96/49/EB priedų nuostatoms nustato notifikuotoji įstaiga, taikydama šios direktyvos IV priedo II dalyje aprašytą atitikties pakartotinio įvertinimo procedūrą. Kai tokia įranga yra serijinės gamybos, valstybės narės gali leisti pakartotinį talpyklų, taip pat jų sklendžių ir kitų pridėtinių vežimo tikslais naudojamų dalių atitikties įvertinimą atlikti patvirtintajai įstaigai, jei tipo atitiktį yra pakartotinai įvertinusi notifikuotoji įstaiga. 2. Jokia valstybė narė negali drausti, riboti ar kliudyti savo teritorijoje pateikti į rinką ar pradėti naudoti 1 straipsnio 2 dalies b punkte nurodytus gabenamuosius slėginius įrenginius, kurie atitinka šią direktyvą ir paženklinti atitinkamu 10 straipsnio 1 dalyje nurodytu ženklu. 6 straipsnis Reguliarus tikrinimas ir pakartotinis naudojimas 1. Talpyklų, įskaitant 1 straipsnio 2 dalies c punkte minėtas sklendes ir kitas vežimo tikslais naudojamas pridėtines dalis, reguliarius tikrinimus atlieka notifikuotoji arba patvirtintoji įstaiga taikydama IV priedo III dalyje aprašytą procedūrą. Cisternų, įskaitant jų sklendes ir vežimo tikslais naudojamas pridėtines dalis, reguliarius tikrinimus atlieka notifikuotoji įstaiga, taikydama IV priedo, III dalies 1 modulio procedūrą. Tačiau valstybės narės savo teritorijoje atliekamus reguliarius cisternų tikrinimus gali leisti atlikti ir patvirtintosioms įstaigoms, kurios yra pripažintos galinčiomis atlikti reguliarius cisternų tikrinimus ir kurios juos atlieka prižiūrimos notifikuotosios įstaigos, taikydamos IV priedo III dalies 2 modulio procedūrą, nurodytą reguliariam tikrinimui pagal kokybės sistemą. 2. Gabenamasis slėginis įrenginys, nurodytas 1 straipsnio 2 dalyje, gali būti reguliariai patikrintas bet kurioje valstybėje narėje. 3. Jokia valstybė narė, nurodžiusi vien tik su gabenamuose slėginiuose įrenginiuose susijusias priežastis, negali drausti, riboti ar kliudyti savo teritorijoje naudoti (taip pat pripildyti, saugoti, ištuštinti ar pakartotinai pripildyti) šiuos gabenamuosius slėginius įrenginius: - 1 straipsnio 2 dalies a ir b punktuose ir 1 straipsnio 2 dalies c punkto pirmojoje įtraukoje nurodytą įrangą, kuri atitinka šios direktyvos nuostatas ir yra paženklinta atitinkamu ženklu, - jau naudojamus dujų cilindrus, paženklintus Direktyvose 84/525/EEB, 84/526/EEB ir 84/527/EEB nurodytu atitikties ženklu bei šios direktyvos 10 straipsnio 3 dalyje minėtu ženklu ir identifikacijos numeriu, rodančiais, kad cilindras yra reguliariai tikrinamas. 4. Valstybės narės gali nustatyti nacionalinius reikalavimus gabenamųjų slėginių įrenginių saugojimui ir naudojimui, bet ne patiems gabenamiesiems slėginiams įrenginiams ar pridėtinėms vežimo metu reikalingoms dalims. Tačiau vadovaudamosi 7 straipsniu valstybės narės gali taikyti sujungiamiesiems įtaisams nacionalinius reikalavimus, spalvų kodams ir nustatytoms temperatūroms. 7 straipsnis Nacionalinės nuostatos 1. Valstybė narė savo nacionalines nuostatas dėl prietaisų, skirtų sujungimui su kita įranga, ir dėl gabenamiesiems slėginiams įrenginiams taikomų spalvų kodų gali taikyti tol, kol Direktyvų 94/55/EB ir 96/49/EB prieduose bus įrašyti jų naudojimo Europos standartai. Tačiau kai kyla saugos problemų dėl tam tikrų dujų rūšių vežimo ar naudojimo, 15 straipsnyje numatyta tvarka galima nustatyti tam tikrą trumpą pereinamąjį laikotarpį, per kurį valstybės narės galėtų taikyti savo nacionalines nuostatas net ir po to, kai Europos standartai bus įrašyti į Direktyvų 94/55/EB ir 96/49/EB priedus. 2. Valstybė narė, kurioje aplinkos temperatūra nuolat būna žemesnė kaip -20 °C, medžiagų, skirtų naudoti jos teritorijoje pavojingų krovinių vežimui, darbinei temperatūrai gali taikyti griežtesnius standartus, kol į Direktyvų 94/55/EB ir 96/49/EB priedus bus įrašytos šioms klimato zonoms taikomos atitinkamos nustatytos temperatūros. 8 straipsnis Notifikuotosios įstaigos 1. Valstybės narės Komisijai ir kitoms valstybėms narėms pateikia sąrašą Bendrijoje įsteigtų notifikuotojų įstaigų, kurias jos paskyrė pagal IV priedo I dalį atlikti naujų gabenamųjų slėginių įrenginių atitikties įvertinimo procedūrą, pagal IV priedo II dalį pakartotinai įvertinti jau naudojamų tipų ar įrangos atitiktį Direktyvų 94/55/EB ir 96/49/EB priedų reikalavimams ir (arba) atlikti reguliarius patikrinimus pagal IV priedo III dalies 1 modulį, ir (arba) vykdyti priežiūrą pagal IV priedo III dalies 2 modulį. Jos taip pat praneša Komisijos iš anksto joms skirtus identifikavimo numerius. Komisija notifikuotojų įstaigų sąrašą kartu su jų identifikavimo numeriais ir užduotis, kurioms jos yra notifikuotos, paskelbia Europos Bendrijų oficialiajame leidinyje. Komisija užtikrina, kad toks sąrašas būtų visą laiką atnaujinamas. 2. Valstybės narės notifikuotojų įstaigų paskyrimui taiko I ir II priede aprašytus kriterijus. Kiekviena įstaiga valstybei narei, kuri ketina ją paskirti, pateikia išsamią informaciją ir įrodymus apie tai, kad ji atitinka I ir II priedų kriterijus. 3. Įstaigą notifikavusi valstybė narė tokią notifikaciją gali panaikinti, jei nustato, kad įstaiga nebeatitinka šio straipsnio 2 dalyje minėtų kriterijų. Apie tokius notifikacijos panaikinimus ji nedelsdama praneša Komisijai ir kitoms valstybėms narėms. 9 straipsnis Patvirtintosios įstaigos 1. Valstybės narės Komisijai ir kitoms valstybėms narėms pateikia sąrašą Bendrijoje įsteigtų patvirtintųjų įstaigų, kurias jos pripažino pagal šio straipsnio 2 dalies kriterijus galinčiomis atlikti 2 straipsnio 1 dalies pirmoje įtraukoje minėtų talpyklų, įskaitant jų sklendes ir kitas vežimo tikslais naudojamas pridėtines dalis, reguliarius patikrinimus arba pakartotinį jau naudojamų talpyklų, įskaitant jų sklendes ir kitas vežimo tikslais naudojamas pridėtines dalis, kurios atitinka notifikuotosios įstaigos pakartotinai įvertintą tipą, atitikties įvertinimą pagal IV priedo III dalies 1 modulį siekiant užtikrinti nuolatinę atitiktį atitinkamoms Direktyvų 94/55/EB ir 96/49/EB nuostatoms. Jos taip pat praneša Komisijos iš anksto joms skirtus identifikacinius numerius. Valstybės narės, kurios naudojasi 6 straipsnio 1 dalies antroje pastraipoje nustatyta pasirinkimo galimybe, Komisijai ir kitoms valstybėms narėms taip pat pateikia sąrašą Bendrijoje įsteigtų patvirtintųjų įstaigų, kurias jos pripažino galinčiomis atlikti reguliarius cisternų patikrinimus. Komisija patvirtintųjų įstaigų sąrašą kartu su jų identifikaciniais numeriais ir užduotimis, kurioms jos yra pripažintos, paskelbia Europos Bendrijų oficialiajame leidinyje. Komisija užtikrina, kad toks sąrašas būtų visą laiką atnaujinamas. 2. Valstybės narės patvirtintųjų įstaigų pripažinimui taiko I ir III priede aprašytus kriterijus. Kiekviena įstaiga valstybei narei, kuri ketina ją pripažinti, pateikia išsamią informaciją ir įrodymus, kad ji atitinka tų priedų kriterijus. 3. Įstaigą pripažinusi valstybė narė tokį patvirtinimą gali panaikinti, jei nustato, kad įstaiga nebeatitinka šio straipsnio 2 dalyje minėtų kriterijų. Apie tokius patvirtinimo panaikinimus ji nedelsdama praneša Komisijai ir kitoms valstybėms narėms. 10 straipsnis Ženklinimas 1. Nepažeidžiant talpyklų ir cisternų ženklinimui taikomų reikalavimų, nustatytų Direktyvose 94/55/EB ir 96/49/EB, prie talpyklų ir cisternų, atitinkančių 3 straipsnio 1 dalies ir 5 straipsnio 1 dalies nuostatas, tvirtinamas ženklas pagal IV priedo I dalį. Ženklo forma nurodyta VII priede. Šis ženklas turi būti nejudamai pritvirtintas aiškiai matomoje vietoje kartu su talpyklų ir cisternų atitikties įvertinimo procedūrą atlikusios notifikuotosios įstaigos identifikaciniu numeriu. Jei atliekamas pakartotinis įvertinimas, šis ženklas tvirtinamas kartu su notifikuotosios arba patvirtintosios institucijos ženklu. Po notifikuotosios arba patvirtintosios įstaigos identifikacinio numerio ant transporto slėginės įrangos, atitinkančios 7 straipsnio 2 dalį, užrašoma "-40 °C". 2. Prie naujų sklendžių arba kitų pridedamųjų dalių, atliekančių tiesioginę saugos funkciją, tvirtinamas arba šios direktyvos VII priede, arba Direktyvos 97/23/EB VI priede nurodytas ženklas. Kartu su tokiais ženklais nebūtina nurodyti sklendžių ar kitų vežimo tikslais naudojamų pridėtinių dalių atitikties įvertinimą atlikusios notifikuotosios įstaigos identifikacinio numerio. Kitoms sklendėms ir pridėtinėms dalims netaikomi jokie specialūs ženklinimo reikalavimai. 3. Nepažeidžiant Direktyvose 94/55/EB ir 96/49/EB nustatytų talpyklų ir cisternų ženklinimo reikalavimų, atlikus bet kokių 6 straipsnio 1 dalyje nurodytų gabenamųjų slėginių įrenginių reguliarų patikrinimą, prie jų tvirtinamas tą patikrinimą atlikusios įstaigos identifikacinis numeris, rodantis, kad įrangą galima ir toliau naudoti. Kai pirmą kartą pagal šią direktyvą tikrinami dujų cilindrai, kuriems taikomos Direktyvos 84/525/EEB, 84/526/EEB ir 84/527/EEB, prieš pirmiau minėtą identifikavimo numerį tvirtinamas VII priede aprašytas ženklas. 4. Atliekant atitikties įvertinimą, pakartotinį atitikties įvertinimą ir reguliarius tikrinimus, notifikuotosios arba patvirtintosios įstaigos identifikavimo numerį jų pačių atsakomybe aiškiai matomoje vietoje nejudamai pritvirtina arba pati įstaiga, arba gamintojas, arba jo įgaliotas Bendrijoje įsisteigęs atstovas, arba savininkas, arba savininko įgaliotas Bendrijoje įsisteigęs atstovas, arba turėtojas. 5. Prie gabenamųjų slėginių įrenginių draudžiama tvirtinti ženklus, kurių reikšmę arba šioje direktyvoje minėtą ženklo grafinį vaizdą trečiosios šalys gali klaidingai suprasti. Prie įrangos galima tvirtinti kitą ženklą, jei jis nekliudo gerai matyti ir įskaityti VII priede nurodytą ženklą. 11 straipsnis Apsaugos sąlyga 1. Kai valstybė narė nustato, kad tinkamai prižiūrimas bei pagal paskirtį naudojamas gabenamasis slėginis įrenginys vežant ir (arba) naudojant gali kelti pavojų žmonių sveikatai ir (arba) saugai, o tam tikrais atvejais - naminiams gyvūnams bei turtui, nors prie jo ir yra pritvirtintas ženklas, ji gali drausti tokį įrenginį teikti į rinką, jį vežti ar naudoti arba apriboti, arba gali jį išimti iš rinkos ar apyvartos. Apie tokias priemones ji praneša Komisijai ir nurodo savo sprendimo priežastis. 2. Komisija nedelsdama pradeda konsultuotis su suinteresuotomis šalimis. Jei po tokių konsultacijų Komisija mano, kad priemonė pateisinama, ji nedelsdama apie tai praneša valstybei narei, kuri ėmėsi iniciatyvos, ir kitoms valstybėms narėms. Jei po tokių konsultacijų Komisija mano, kad priemonė nepateisinama, ji nedelsdama apie tai praneša valstybei narei, kuri ėmėsi iniciatyvos, ir savininkui arba jo įgaliotam Bendrijoje įsisteigusiam atstovui, arba turėtojui, arba gamintojui ar jo įgaliotam Bendrijoje įsisteigusiam atstovui. 3. Jei prie reikalavimų neatitinkančių gabenamųjų slėginių įrenginių yra pritvirtintas 10 straipsnyje nurodytas ženklas, kompetentinga valstybė narė imasi atitinkamų priemonių prieš ženklą pritvirtinusį asmenį (asmenis) ir apie tai praneša Komisijai ir kitoms valstybėms narėms. 4. Komisija užtikrina, kad valstybės narės būtų informuojamos apie šios procedūros eigą ir rezultatus. 12 straipsnis Neteisingas ženklinimas Nepažeidžiant 11 straipsnio, kai valstybė narė nustato, jog VII priede aprašytas ženklas yra pritvirtintas nepagrįstai, savininkas arba jo įgaliotas Bendrijoje įsisteigęs atstovas, arba turėtojas, arba gamintojas, arba gamintojo įgaliotas Bendrijoje įsisteigęs atstovas įpareigojamas pasirūpinti, kad gabenamasis slėginis įrenginys atitiktų ženklinimo nuostatas ir pažeidimas būtų pašalintas pagal valstybės narės nustatytus reikalavimus. Jei ir toliau neatitiktis tęsiasi, valstybė narė nedelsdama apie tai praneša Komisijai ir imasi visų reikiamų priemonių 11 straipsnyje nustatyta tvarka apriboti arba uždrausti tokią įrangą teikti į rinką, ją vežti ar naudoti, arba užtikrinti, kad ji būtų išimta iš rinkos ar apyvartos. 13 straipsnis Sprendimai neleisti ar apriboti Kiekviename pagal šią direktyvą priimtame sprendime, kuris apriboja gabenamųjų slėginių įrenginių pateikimą į rinką, jų vežimą ir naudojimą arba reikalauja išimti juos iš rinkos ar apyvartos, turi būti tiksliai nurodyta, kuo jis pagrįstas. Apie tokį sprendimą nedelsiant pranešama suinteresuotai šaliai, kuriai kartu pranešama ir apie tai, į kokias teisinės gynybos priemones ji turi teisę pagal atitinkamos valstybės narės įstatymus ir iki kada tokios gynybos priemonės galioja. 14 straipsnis Komitetas Pakeitimai, būtini priedams suderinti su šia direktyva, priimami 15 straipsnyje nustatyta tvarka. 15 straipsnis 1. Kai daroma nuoroda į šiame straipsnyje nustatytą tvarką, Komisijai padeda Pavojingų krovinių vežimo komitetas, įkurtas pagal Direktyvos 94/55/EB 9 straipsnį, toliau vadinamas "komitetu", kurį sudaro valstybių narių atstovai ir kuriam pirmininkauja Komisijos atstovas. 2. Komisijos atstovas pateikia komitetui priemonių, kurių turi būti imtasi, projektą. Komitetas savo nuomonę dėl projekto pareiškia per tokį laiką, kurį nustato pirmininkas priklausomai nuo klausimo skubumo. Nuomonė pareiškiama Sutarties 148 straipsnio 2 dalyje nustatyta balsų dauguma tuo atveju, kai Taryba turi priimti sprendimą Komisijos siūlymu. Valstybių narių atstovų komitete balsai paskirstomi taip, kaip nustatyta tame straipsnyje. Pirmininkas nebalsuoja. 3. Komisija patvirtina numatytas priemones, jeigu jos atitinka komiteto nuomonę. Kai numatytos priemonės neatitinka komiteto nuomonės arba nuomonė nepareiškiama, Komisija nedelsdama pateikia Tarybai pasiūlymą dėl priemonių, kurių turi būti imtasi. Taryba sprendžia kvalifikuota balsų dauguma. Jeigu Taryba per tris mėnesius nuo tos dienos, kai klausimas buvo jai perduotas, nepriima jokio sprendimo, pasiūlytas priemones patvirtina Komisija. 16 straipsnis Priėmimas ir skelbimas 1. Valstybės narės priima įstatymus ir kitus teisės aktus, kurie, įsigalioję iki 2000 m. gruodžio 1 d., įgyvendina šią direktyvą. Apie tai jos nedelsdamos praneša Komisijai. Valstybės narės, priimdamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės. 2. Valstybės narės pateikia Komisijai šios direktyvos taikymo srityje priimtų pagrindinių nacionalinės teisės aktų nuostatų tekstus. 17 straipsnis Įgyvendinimas 1. Valstybės narės ne vėliau kaip iki 2001 m. liepos 1 d. priima gabenamiesiems slėginiams įrenginiams taikyti nuostatas, būtinas šios direktyvos įgyvendinimui. 2. Tam tikriems gabenamiesiems slėginiams įrenginiams, kuriems nėra išsamių techninių specifikacijų arba kuriems Direktyvų 94/55/EB ir 96/49/EB prieduose nėra pakankamų nuorodų į atitinkamus Europos standartus, šio straipsnio 1 dalyje nurodytas terminas pratęsiamas. Įranga, kuriai taikomas toks pratęsimas, ir data, kada ši direktyva pradedama jai taikyti, nustatoma 15 straipsnyje nustatyta tvarka. 18 straipsnis Pereinamojo laikotarpio priemonės 24 mėnesius nuo 2001 m. liepos 1 d. valstybės narės leidžia pateikti į rinką ir naudoti gabenamuosius slėginius įrenginius, kurie atitinka jos teritorijoje iki tos dienos galiojusius nuostatus, ir leidžia vėliau naudoti tokius įrenginius, kurie buvo išleisti į rinką iki tos dienos. 19 straipsnis Nuobaudos Valstybės narės nustato nuobaudų už nacionalinių nuostatų, priimtų pagal šią direktyvą, pažeidimus sistemą ir imasi visų būtinų priemonių užtikrinti, kad tos nuobaudos būtų taikomos. Tokios nuobaudos turi būti veiksmingos, proporcingos ir atgrasančios. Ne vėliau kaip iki 2000 m. gruodžio 1 d. valstybės narės apie atitinkamas nuostatas praneša Komisijai, o apie visus vėlesnius jų pakeitimus - kuo greičiau. 20 straipsnis Kitų direktyvų nuostatų taikymas Nuo 2001 m. liepos 1 d., o pagal 18 straipsnį - per dvejus metus nuo šios datos vienintelės taikytinos Direktyvų 84/525/EEB, 84/526/EEB ir 84/527/EEB nuostatos liks jų 1 straipsnio nuostatos ir I priedo 1 - 3 dalių nuostatos. Nuo 2001 m. liepos 1 d., o pagal 18 straipsnį - per dvejus metus nuo šios datos, Direktyvos 76/767/EEB [14] nuostatos nebebus taikomos gabenamiesiems slėginiams įrenginiams, kuriems taikoma ši direktyva. Tačiau cilindrų EEB pavyzdžio patvirtinimo sertifikatai, išduoti pagal Direktyvas 84/525/EEB, 84/526/EEB ir 84/527/EEB, pripažįstami lygiaverčiais šioje direktyvoje nustatytiems EB tipo tyrimo sertifikatams. 21 straipsnis Ši direktyva įsigalioja jos paskelbimo Europos Bendrijų oficialiajame leidinyje dieną. 22 straipsnis Ši direktyva yra skirta valstybėms narėms. Priimta Liuksemburge, 1999 m. balandžio 29 d. Tarybos vardu Pirmininkas W. Müller [1] OL C 95, 1997 3 24, p. 2 ir OL C 186, 1998 6 16, p. 11. [2] OL C 296, 1997 9 29, p. 6. [3] 1998 m. vasario 19 d. Europos Parlamento nuomonė (OL C 80, 1998 3 16, p. 217), 1998 m. lapkričio 30 d. Tarybos bendroji pozicija (OL C 18, 1999 1 22, p. 1) ir 1999 m. kovo 10 d. Europos Parlamento sprendimas (dar nepaskelbtas Oficialiajame leidinyje). [4] 1994 m. lapkričio 21 d. Tarybos direktyva 94/55/EB dėl valstybių narių įstatymų dėl pavojingų krovinių vežimo keliais suderinimo (OL L 319, 1994 12 12, p. 7). [5] 1996 m. liepos 23 d. Tarybos direktyva 96/49/EB dėl valstybių narių teisės aktų, susijusių su pavojingų krovinių vežimu geležinkeliais, suderinimo (OL L 235, 1996 9 17, p. 25). [6] ADR: Europos susitarimas dėl tarptautinio pavojingų krovinių vežimo autotransportu. [7] RID: Tarptautinio pavojingų krovinių vežimo geležinkeliais taisyklės, nurodytos, pakeistos ir papildytos Konvencijos dėl tarptautinio geležinkelio transporto (COTIF) B priedėlio I priede. [8] 1993 m. liepos 22 d. Tarybos sprendimas dėl atitikties vertinimo procedūrų įvairiuose etapuose taikomų modulių ir ženklinimo atitikties ženklu CE ir jo naudojimo taisyklių, kurios skirtos naudoti techninio suderinimo direktyvose (OL L 220, 1993 8 30, p. 23). [9] 1997 m. gegužės 29 d. Europos Parlamento ir Tarybos direktyva 97/23/EB dėl valstybių narių įstatymų dėl slėginės įrangos suderinimo (OL L 181, 1997 7 9, p. 1). [10] 1975 m. gegužės 20 d. Tarybos direktyva 75/324/EEB dėl valstybių narių teisės aktų dėl aerozolių balionėlių suderinimo (OL L 147, 1975 6 9, p. 40). Direktyva su pakeitimais, padarytais Direktyva 94/1/EB (OL L 23, 1994 1 28, p. 28). [11] 1984 m. rugsėjo 17 d. Tarybos direktyva 84/525/EEB dėl valstybių narių įstatymų, susijusių su plieniniais besiūliais dujų balionais, suderinimo (OL L 300, 1984 11 19, p. 1). [12] 1984 m. rugsėjo 17 d. Tarybos direktyva 84/526/EEB dėl valstybių narių įstatymų, susijusių su nelegiruotojo aliuminio ir aliuminio lydinio besiūliais dujų balionais, suderinimo (OL L 300, 1984 11 19, p. 20). [13] 1984 m. rugsėjo 17 d. Tarybos direktyva 84/527/EEB dėl valstybių narių įstatymų, susijusių su suvirintaisiais nelegiruotojo plieno dujų balionais, suderinimo (OL L 300, 1984 11 19, p. 48). [14] 1976 m. liepos 27 d. Bendroji Tarybos direktyva 76/767/EEB dėl valstybių narių įstatymų, susijusių su bendromis slėginiams indams taikomomis nuostatomis ir jų tikrinimo metodais, suderinimo (OL L 262, 1976 9 27, p. 153). Direktyva su paskutiniais pakeitimais, padarytais 1994 m. Stojimo aktu. -------------------------------------------------- I PRIEDAS MINIMALŪS KRITERIJAI, KURIUOS 8 IR 9 STRAIPSNIUOSE MINĖTOS NOTIFIKUOTOSIOS ARBA PATVIRTINTOSIOS ĮSTAIGOS PRIVALO ATITIKTI 1. Notifikuotoji tikrinimo institucija arba patvirtintoji tikrinimo institucija, kuri priklauso organizacijai, vykdančiai ne tik tikrinimo, bet ir kitas funkcijas, privalo būti toje organizacijoje aiškiai identifikuota. 2. Tikrinimo institucija ir jos darbuotojai negali užsiimti veikla, kuri gali būti nesuderinama su tikrinimo metu priimamų jų sprendimų nepriklausomumu ir sąžiningumu. Svarbiausia, tikrinimo institucijos darbuotojai neturi patirti jokio galinčio paveikti jų sprendimus komercinių, finansinių ar kitokių interesų spaudimo, ypač tikrinimo institucijai nepriklausančių asmenų ir organizacijų, suinteresuotų atliekamo tikrinimo rezultatais. Būtina užtikrinti tikrinančių darbuotojų nešališkumą. 3. Tikrinimo įstaiga privalo turėti būtinų darbuotojų ir tinkamų įrenginių, kad galėtų deramai atlikti su tikrinimu ar patikra susijusius techninius ir administracinius darbus. Ji taip pat privalo turėti galimybę naudotis įranga, būtina specialiai patikrai atlikti. 4. Atsakingi už tikrinimą tikrinimo institucijos darbuotojai turi turėti atitinkamas kvalifikacijas, reikiamą techninį ir profesinį išsilavinimą, tinkamai išmanyti reikalavimus, keliamus atliekamiems patikrinimams, ir turėti reikiamą tokių tikrinimų patirtį. Kad galėtų užtikrinti aukštą saugos lygį, tikrinimo institucija turi turėti darbuotojų, gerai išmanančių gabenamųjų slėginių įrenginių saugą. Remdamiesi tyrimų rezultatais, darbuotojai turi sugebėti profesionaliai spręsti apie atitiktį keliamiems bendriesiems reikalavimams ir pateikti atitinkamas ataskaitas. Jie turi mokėti rengti sertifikatus, dokumentus ir ataskaitas, patvirtinančius, jog tikrinimai buvo atlikti. 5. Jie taip pat turi gerai išmanyti, kokia yra tikrinamų gabenamųjų slėginių įrenginių bei jų pridėtinių dalių gamybos technologija, kaip tokia įranga yra panaudojama arba numatoma naudoti ir kokie defektai gali pasitaikyti naudojant ar aptarnaujant tokius įrenginius. 6. Tikrinimo institucija ir jos darbuotojai vertindami ir tikrindami privalo būti aukščiausio profesinio sąžiningumo ir techninės kompetencijos. Tikrinimo institucija privalo užtikrinti savo veiklos metu gautos informacijos slaptumą. Nuosavybės teisės turi būti apsaugotos. 7. Tikrinimo veikloje dalyvaujančių darbuotojų atlyginimas neturi priklausyti nuo atliktų tikrinimų skaičiaus ir jokiu būdu neturi būti siejamas su tikrinimų rezultatais. 8. Tikrinimo institucija turi turėti atitinkamą civilinės atsakomybės draudimą, jeigu jos atsakomybės pagal nacionalinius įstatymus neprisiima valstybė arba organizacija, kuriai tikrinimo institucija priklauso. 9. Tikrinimo institucija privalo pati atlikti patikrinimus, kuriuos atlikti ji įsipareigoja pagal sutartį. Jei tikrinimo institucija paveda kitam asmeniui atlikti kurią nors patikrinimo dalį subrangos sutartimi, ji privalo užtikrinti ir būti pasirengusi įrodyti, kad subrangovas yra kompetentingas atlikti tokias paslaugas ir privalo imtis visiškos atsakomybės už tokį pavedimą. -------------------------------------------------- II PRIEDAS PAPILDOMI KRITERIJAI, KURIUOS PRIVALO ATITIKTI 8 STRAIPSNYJE MINĖTOS NOTIFIKUOTOSIOS ĮSTAIGOS 1. Notifikuotoji įstaiga privalo būti nepriklausoma nuo dalyvaujančių šalių ir teikti "trečiosios šalies" tikrinimo paslaugas. Notifikuotoji įstaiga ir jos darbuotojai, atsakingi už tikrinimą, negali būti tikrinamų gabenamųjų slėginių įrenginių ir jų sudėtinių dalių projektuotojai, gamintojai, tiekėjai, pirkėjai, savininkai, turėtojai, naudotojai ar prižiūrėtojai nei bet kurios iš šių šalių įgalioti atstovai. Jiems neleidžiama tiesiogiai dalyvauti projektuojant, gaminant, parduodant ar eksploatuojant gabenamuosius slėginius įrenginius ar jų sudėtines dalis ir jie negali atstovauti tokioje veikloje dalyvaujančioms šalims. Tai, kas pirmiau išdėstyta, gabenamųjų slėginių įrenginių gamintojui ir tikrinimo institucijai neužkerta galimybės keistis technine informacija. 2. Tikrinimo institucijos paslaugos turi būti prieinamos visoms suinteresuotoms šalims. Neturi būti jokių perdėtų finansinių ar kitokių sąlygų. Tikrinimo institucijos procedūros turi būti vykdomos be jokios diskriminacijos. -------------------------------------------------- III PRIEDAS PAPILDOMI KRITERIJAI, KURIUOS PRIVALO ATITIKTI 9 STRAIPSNYJE MINĖTOS PATVIRTINTOSIOS ĮSTAIGOS 1. Patvirtintoji įstaiga turi sudaryti atskirą ir identifikuojamą organizacijos, kuri dalyvauja projektuojant, gaminant, tiekiant, naudojant ar prižiūrint įstaigos tikrinamus įrenginius, dalį. 2. Patvirtintajai įstaigai neleidžiama tiesiogiai dalyvauti projektuojant, gaminant, tiekiant, ar naudojant tikrinamus gabenamuosius slėginius įrenginius, jų pridėtines dalis ar panašius konkuruojančius įrenginius. 3. Tikrinančio personalo pareigos turi būti aiškiai atskirtos nuo kitas funkcijas vykdančio personalo pareigų; tai nustatoma aiškia patvirtintosios įstaigos identifikacija pagrindinės organizacijos struktūroje ir aiškiais atsiskaitomybės metodais. -------------------------------------------------- IV PRIEDAS I DALIS ATITIKTIES ĮVERTINIMO PROCEDŪROS A modulis (vidaus gamybos kontrolė) 1. Šiame modulyje aprašoma procedūra, kuria gamintojas arba jo įgaliotas Bendrijoje įsisteigęs atstovas, vykdantis 2 punkte nurodytus įsipareigojimus, užtikrina ir pareiškia, kad gabenamasis slėginis įrenginys atitinka jam taikomus šios direktyvos reikalavimus. Gamintojas arba jo įgaliotas Bendrijoje įsisteigęs atstovas prie visų gabenamųjų slėginių įrenginių vienetų turi pritvirtinti Πženklą ir parengti rašytinę atitikties deklaraciją. 2. Gamintojas turi parengti 3 punkte nurodytus techninius dokumentus, ir arba pats gamintojas, arba jo įgaliotas Bendrijoje įsisteigęs atstovas turi juos saugoti ir atitinkamoms nacionalinėms institucijoms leisti tikrinti 10 metų po to, kai buvo pagamintas paskutinis gabenamasis slėginis įrenginys. Kai nei gamintojas, nei jo įgaliotas atstovas Bendrijoje nėra įsisteigę, techninius dokumentus privalo saugoti asmuo, kuris gabenamuosius slėginius įrenginius teikia į Bendrijos rinką. 3. Techniniai dokumentai turi leisti įvertinti, ar gabenamasis slėginis įrenginys atitinka jam taikomos direktyvos reikalavimus. Dokumentai privalo apimti gabenamųjų slėginių įrenginių projektavimą, gamybą ir eksploatavimą ir juose turi būti tokia informacija: - bendras gabenamųjų slėginių įrenginių aprašymas, - eskizinis projektas, sudedamųjų dalių, mazgų, grandinių ir kt. gaminimo brėžiniai ir schemos, - minėtiems brėžiniams, diagramoms ir gabenamajai slėginei įrangai suprasti reikalingi veikimo aprašymai bei paaiškinimai, - sprendimų, priimtų atitikti šios direktyvos reikalavimus, aprašymas, - projekto skaičiavimai, atlikti tyrimai ir kt., - bandymų protokolai. 4. Gamintojas arba jo įgaliotas Bendrijoje įsisteigęs atstovas privalo saugoti atitikties deklaracijos kopiją kartu su techniniais dokumentais. 5. Gamintojas privalo imtis visų būtinų priemonių, užtikrinančių, kad gamybos procese būtų reikalaujama, kad gaminamas gabenamasis slėginis įrenginys atitiktų 2 punkte minėtus techninius dokumentus ir jam taikomos direktyvos reikalavimus. A1 modulis (vidinis gamybos tikrinimas su baigiamojo įvertinimo kontrole) Be A modulyje nurodytų reikalavimų, taikomi ir šie reikalavimai. Galutinį įvertinimą privalo atlikti gamintojas ir gamintojo pasirinkta notifikuotoji įstaiga, kontroliuodama netikėtais apsilankymais. Per tokius apsilankymus notifikuotoji įstaiga privalo: - užtikrinti, kad gamintojas tikrai atliktų galutinį įvertinimą, - iš gamybinių ar sandėlio patalpų paimti tikrinimui gabenamųjų slėginių įrenginių pavyzdžių. Notifikuotoji įstaiga sprendžia, kiek įrangos pavyzdžių imti ir ar būtina atlikti arba pasirūpinti, kad būtų atliktas įrangos visas ar tik dalinis pavyzdžių galutinis įvertinimas. Jei vienas ar daugiau gabenamųjų slėginių įrenginių pavyzdžių neatitinka reikalavimų, notifikuotoji įstaiga privalo imtis atitinkamų priemonių. Notifikuotosios įstaigos atsakomybe gamintojas privalo ant kiekvieno gabenamojo slėginio įrenginio gaminio pritvirtinti tos institucijos identifikavimo numerį. B modulis (EB tipo tyrimas) 1. Šiame modulyje aprašoma ta procedūros dalis, kuria notifikuotoji įstaiga ištiria ir patvirtina, kad tipinis numatytų gaminių pavyzdys atitinka jam taikomos direktyvos reikalavimus. 2. Paraišką atlikti EB tipo tyrimą gamintojas arba jo įgaliotas Bendrijoje įsisteigęs atstovas įteikia vienai savo pasirinktai notifikuotojai įstaigai. Paraiškoje turi būti nurodyta: - gamintojo pavadinimas ir adresas, taip pat, jei paraišką pateikia įgaliotas Bendrijoje įsisteigęs atstovas, jo pavadinimas ir adresas, - rašytinis pareiškimas, kad tokia paraiška neįteikta jokiai kitai notifikuotajai įstaigai, - techniniai dokumentai, apibūdinti 3 punkte. Pareiškėjas notifikuotajai įstaigai privalo pateikti tipinį numatomos produkcijos pavyzdį, toliau vadinamą "tipu". Jei bandymų programai reikia, notifikuotoji įstaiga gali paprašyti daugiau pavyzdžių. Tipas gali atitikti keletą gabenamųjų slėginių įrenginių modifikacijų, jei jų skirtumas neturi įtakos saugos lygiui. 3. Techniniai dokumentai turi leisti įvertinti, ar gabenamasis slėginis įrenginys atitinka jam taikomos direktyvos reikalavimus. Dokumentų rinkinyje turi būti gabenamųjų slėginių įrenginių projektavimo, gamybos ir eksploatavimo dokumentai, reikalingi tokiam įvertinimui; juose turi būti tokia informacija: - bendras tipo aprašas, - projekto koncepcija, gamybai skirti sudedamųjų dalių, agregatų, grandinių ir kiti brėžiniai bei schemos, - minėtiems brėžiniams, diagramoms ir gabenamajai slėginei įrangai suprasti reikalingi veikimo aprašymai bei paaiškinimai, - sprendimų, priimtų siekiant įvykdyti šios direktyvos reikalavimus, aprašymas, - projekto apskaičiavimai, atlikti tyrimai ir kt., - bandymų protokolai, - informacija apie bandymus, numatytus atlikti gamybos metu, - informacija apie kvalifikacijas ir patvirtinimus. 4. Notifikuotoji įstaiga privalo: 4.1. nagrinėti techninius dokumentus, įsitikinti, kad tipas buvo pagamintas laikantis techninių dokumentų reikalavimų, ir nustatyti, kurios sudedamosios dalys yra suprojektuotos laikantis atitinkamų direktyvos nuostatų. Pirmiausia, notifikuotoji įstaiga privalo: - išnagrinėti techninius dokumentus, atsižvelgdama į projektą ir gamybos procesą, - įvertinti naudojamas medžiagas, kai jos neatitinka šios direktyvos nuostatų ir patikrinti medžiagų gamintojo išduotus sertifikatus, - patvirtinti pastovaus slėginės įrangos dalių sujungimo procedūras arba patikrinti, ar jos jau yra anksčiau patvirtintos, - patikrinti, ar darbuotojai, atliekantys neišardomai sujungiamų slėginės įrangos detalių jungimo procedūras ir neardomuosius bandymus, yra kvalifikuoti ir patvirtinti; 4.2. atlikti atitinkamus patikrinimus ir būtinus bandymus, nustatant, ar gamintojo priimti sprendimai atitinka direktyvos reikalavimus, arba pasirūpinti, kad jie būtų atlikti; 4.3. atlikti atitinkamus patikrinimus ir būtinus bandymus, nustatant, ar buvo taikomos atitinkamos šios direktyvos nuostatos, arba pasirūpinti, kad jie būtų atlikti; 4.4. susitarti su pareiškėju dėl vietos, kur bus atlikti tyrimai ir būtini bandymai. 5. Jeigu tipas atitinka jam taikomos direktyvos reikalavimus, notifikuotoji įstaiga paraiškos pateikėjui privalo išduoti EB tipo tyrimo sertifikatą. Sertifikate, kuris turi galioti 10 metų ir kurį turi būti galima pratęsti, nurodomas gamintojo pavadinimas, adresas, tyrimo išvados ir visi duomenys, būtini identifikuoti patvirtintą tipą. Prie sertifikato pridedamas atitinkamų techninių dokumentų sąrašas, o jo kopiją saugo notifikuotoji įstaiga. Jeigu notifikuotoji įstaiga atsisako išduoti gamintojui ar jo įgaliotam Bendrijoje įsisteigusiam atstovui EB tipo tyrimo sertifikatą, ji privalo išsamiai nurodyti tokio atsisakymo priežastis. Turi būti numatyta skundų pateikimo tvarka. 6. Pareiškėjas turi pranešti su EB tipo tyrimo sertifikatu susijusius techninius dokumentus saugančiai notifikuotajai įstaigai apie visus patvirtintų gabenamųjų slėginių įrenginių pakeitimus; jei tokie pakeitimai gali turėti įtakos direktyvos reikalavimų atitikčiai ar nustatytoms įrangos naudojimo sąlygoms, juos būtina papildomai patvirtinti. Toks patvirtinimas paliudijamas išduodant EB tipo tyrimo sertifikato papildymą. 7. Kiekviena notifikuotoji įstaiga turi pranešti valstybėms narėms atitinkamą informaciją apie EB tipo tyrimo sertifikatus, kuriuos ji yra paskelbusi netekusiais galios, o atskiru prašymu - apie išduotus EB tipo tyrimo sertifikatus. Kiekviena notifikuotoji įstaiga turi pranešti kitoms notifikuotosioms įstaigoms atitinkamą informaciją apie EB tipo tyrimo sertifikatus, kuriuos ji yra paskelbusi netekusiais galios arba kuriuos yra atsisakiusi išduoti. 8. Kitos notifikuotosios įstaigos gali gauti EB tipo tyrimo sertifikatų ir (arba) jų papildymų kopijas. Kitoms notifikuotosioms įstaigoms turi būti leidžiama susipažinti su sertifikatų priedais. 9. Gamintojas arba jo įgaliotas Bendrijoje įsisteigęs atstovas privalo 10 metų po to, kai buvo pagamintas paskutinis gabenamasis slėginis įrenginys, kartu su techniniais dokumentais saugoti EB tipo tyrimo sertifikatų ir jų papildymų kopijas. Kai nei gamintojas, nei jo įgaliotas atstovas nėra įsisteigę Bendrijoje, turimus techninius dokumentus privalo saugoti asmuo, kuris gaminį teikia į Bendrijos rinką. B1 modulis (EB projekto tyrimas) 1. Šiame modulyje aprašoma ta procedūros dalis, kuria notifikuotoji įstaiga įvertina ir patvirtina, kad gabenamojo slėginio įrenginio gaminio projektas atitinka jam taikomos direktyvos reikalavimus. 2. Paraišką atlikti EB projekto tyrimą gamintojas arba jo įgaliotas Bendrijoje įsisteigęs atstovas privalo įteikti vienai notifikuotajai įstaigai. Paraiškoje turi būti nurodyta: - gamintojo pavadinimas ir adresas, taip pat, jei paraišką pateikia įgaliotas Bendrijoje įsisteigęs atstovas, jo pavadinimas ir adresas, - rašytinis pareiškimas, kad tokia paraiška neįteikta jokiai kitai notifikuotajai įstaigai, - techninių dokumentų rinkinys, apibūdintas 3 punkte. Ta pati paraiška gali būti taikoma kelioms gabenamųjų slėginių įrenginių modifikacijoms, jei tų modifikacijų skirtumai nedaro poveikio saugai. 3. Techniniai dokumentai turi leisti įvertinti, ar gabenamasis slėginis įrenginys atitinka jam taikomos direktyvos reikalavimus. Dokumentų rinkinyje turi būti gabenamųjų slėginių įrenginių projektavimo, gamybos ir eksploatavimo dokumentai, reikalingi tokiam įvertinimui; juose turi būti tokia informacija: - bendras atitinkamos įrangos aprašas, - projekto koncepcija, gamybai skirti sudedamųjų dalių, agregatų, grandinių ir kiti brėžiniai bei schemos, - minėtiems brėžiniams, diagramoms ir įrangai suprasti reikalingi veikimo aprašymai bei paaiškinimai, - sprendimų, priimtų siekiant įvykdyti šios direktyvos reikalavimus, aprašymas, - būtini papildomi projektinių sprendimų tinkamumo įrodymai; tokiuose papildomuose įrodymuose turi būti gamintojo ar jo vardu atitinkamos laboratorijos atliktų bandymų rezultatai, - projekto apskaičiavimai, atlikti tyrimai ir kt., - informacija apie kvalifikacijas ir patvirtinimus. 4. Notifikuotoji įstaiga privalo: 4.1. nagrinėti techninius dokumentus ir nustatyti, kurios sudedamosios dalys yra suprojektuotos laikantis atitinkamų direktyvos nuostatų. Pirmiausia notifikuotoji įstaiga privalo: - įvertinti naudojamas medžiagas, jei jos neatitinka tam tikrų direktyvos nuostatų, - patvirtinti pastovaus slėginės įrangos dalių sujungimo procedūras arba patikrinti, ar jos jau yra anksčiau patvirtintos, - patikrinti, ar darbuotojai, atliekantys neišardomai sujungiamų slėginės įrangos detalių jungimo procedūras ir neardomuosius bandymus, yra kvalifikuoti ir patvirtinti; 4.2. atlikti atitinkamus tyrimus, kad įsitikintų, jog gamintojo priimti sprendimai atitinka direktyvos reikalavimus; 4.3. atlikti atitinkamus tyrimus, kad įsitikintų, jog iš tikrųjų buvo laikomasi atitinkamų direktyvos nuostatų. 5. Jeigu projektas atitinka jam taikomos direktyvos reikalavimus, notifikuotoji įstaiga paraiškos pateikėjui privalo išduoti EB projekto tyrimo sertifikatą. Sertifikate nurodomas gamintojo pavadinimas, adresas, tyrimo išvados, jo galiojimo sąlygos ir visi duomenys patvirtintam projektui identifikuoti. Prie sertifikato pridedamas atitinkamų techninių dokumentų sąrašas, o jo kopiją saugo notifikuotoji įstaiga. Jeigu notifikuotoji įstaiga atsisako išduoti gamintojui ar jo įgaliotam Bendrijoje įsisteigusiam atstovui EB projekto tyrimo sertifikatą, ji privalo išsamiai nurodyti tokio atsisakymo priežastis. Turi būti numatyta skundų pateikimo tvarka. 6. Pareiškėjas turi pranešti su EB projekto tyrimo sertifikatu susijusius techninius dokumentus saugančiai notifikuotajai įstaigai apie visus patvirtinto projekto pakeitimus; jei tokie pakeitimai gali turėti įtakos direktyvos reikalavimų atitikčiai ar nustatytoms įrangos naudojimo sąlygoms, juos būtina papildomai patvirtinti. Toks patvirtinimas paliudijamas išduodant EB projekto tyrimo sertifikato papildymą. 7. Kiekviena notifikuotoji įstaiga turi pranešti valstybėms narėms atitinkamą informaciją apie EB projekto tyrimo sertifikatus, kuriuos ji yra paskelbusi netekusiais galios, o atskiru prašymu - apie išduotus EB tipo tyrimo sertifikatus. Kiekviena notifikuotoji įstaiga turi pranešti kitoms notifikuotosioms įstaigoms atitinkamą informaciją apie EB projekto tyrimo sertifikatus, kuriuos ji yra paskelbusi netekusiais galios arba kuriuos yra atsisakiusi išduoti. 8. Kitos notifikuotosios įstaigos paprašiusios gali gauti atitinkamą informaciją apie: - suteiktus EB projekto tyrimo sertifikatus ir jų papildymus, - netekusius galios EB projekto tyrimo sertifikatus ir jų papildymus. 9. Gamintojas arba jo įgaliotas Bendrijoje įsisteigęs atstovas privalo 10 metų po to, kai buvo pagamintas paskutinis gabenamasis slėginis įrenginys kartu su techniniais dokumentas, minėtais 3 punkte, saugoti EB projekto tyrimo sertifikatų ir jų papildymų kopijas. Kai nei gamintojas, nei jo įgaliotas atstovas nėra įsisteigę Bendrijoje, turimus techninius dokumentus privalo saugoti asmuo, kuris gaminį teikia į Bendrijos rinką. C1 modulis (atitiktis tipui) 1. Šiame modulyje aprašyta ta procedūros dalis, kuria gamintojas arba jo įgaliotas Bendrijoje įsisteigęs atstovas užtikrina ir pareiškia, kad gabenamasis slėginis įrenginys atitinka EB tipo tyrimo sertifikate aprašytą tipą ir jam taikomus direktyvos reikalavimus. Gamintojas arba jo įgaliotas Bendrijoje įsisteigęs atstovas prie visų gabenamųjų slėginių įrenginių pritvirtina Π ženklą ir parengia rašytinę atitikties deklaraciją. 2. Gamintojas privalo imtis visų būtinų priemonių užtikrinti, kad gamybos procese būtų reikalaujama, kad gaminamas gabenamasis slėginis įrenginys atitiktų EB tipo tyrimo sertifikate aprašytą tipą ir jam taikomos direktyvos reikalavimus. 3. Gamintojas arba jo įgaliotas Bendrijoje įsisteigęs atstovas atitikties deklaracijos kopiją turi saugoti 10 metų po to, kai buvo pagamintas paskutinis gabenamasis slėginis įrenginys. Kai nei gamintojas, nei jo įgaliotas atstovas Bendrijoje nėra įsisteigę, techninius dokumentus privalo saugoti asmuo, kuris gabenamuosius slėginius įrenginius teikia į Bendrijos rinką. 4. Baigiamąjį įvertinimą kontroliuoja netikėtai apsilankiusi gamintojo pasirinkta notifikuotoji įstaiga. Per tokius apsilankymus notifikuotoji įstaiga privalo: - užtikrinti, kad gamintojas tikrai atliktų galutinį įvertinimą, - iš gamybinių ar sandėlio patalpų paimti patikrinimui gabenamųjų slėginių įrenginių pavyzdžių. Notifikuotoji įstaiga sprendžia, kiek įrangos pavyzdžių imti ir ar būtina atlikti arba pasirūpinti, kad būtų atliktas įrangos visas ar tik dalinis pavyzdžių galutinis įvertinimas. Jei vienas ar daugiau gabenamųjų slėginių įrenginių pavyzdžių neatitinka reikalavimų, notifikuotoji įstaiga privalo imtis atitinkamų priemonių. Notifikuotosios įstaigos atsakomybe gamintojas privalo ant kiekvieno gabenamojo slėginio įrenginio gaminio pritvirtinti tos įstaigos identifikavimo numerį. D modulis (gamybos kokybės užtikrinimas) 1. Šiame modulyje aprašoma procedūra, kuria gamintojas, vykdantis 2 punkte nurodytus įsipareigojimus, užtikrina ir pareiškia, kad tam tikras gabenamasis slėginis įrenginys atitinka EB tipo tyrimo sertifikate aprašytą tipą ir jam taikomos direktyvos reikalavimus. Gamintojas arba jo įgaliotas Bendrijoje įsisteigęs atstovas prie kiekvieno gabenamojo slėginio įrenginio gaminio turi pritvirtinti Πženklą ir parengti rašytinę atitikties deklaraciją. Prie Πženklo turi būti notifikuotosios įstaigos, atsakingos už 4 punkte apibrėžtą Bendrijos priežiūrą, identifikavimo numeris. 2. Gamintojas turi turėti patvirtintą gamybos, galutinio patikrinimo ir bandymų kokybės sistemą, nurodytą 3 punkte, ir jam turi būti taikoma 4 punkte nurodyta priežiūra. 3. Kokybės sistema 3.1. Gamintojas savo pasirinktai notifikuotajai įstaigai įteikia paraišką prašydamas įvertinti jo taikomą kokybės sistemą. Paraiškoje nurodoma: - visa reikiama informacija apie atitinkamus gabenamuosius slėginius įrenginius, - kokybės sistemos dokumentai, - patvirtinto tipo techniniai dokumentai ir EB tipo tyrimo sertifikato kopija. 3.2. Kokybės sistema privalo garantuoti, kad gabenamasis slėginis įrenginys atitinka EB tipo tyrimo sertifikate apibūdintą tipą ir jam taikomos direktyvos reikalavimus. Visi gamintojo priimti kokybės sistemos elementai, reikalavimai ir nuostatos privalo būti sistemingai ir tvarkingai įforminti dokumentais - kokybės užtikrinimo tvarka, procedūromis ir instrukcijomis. Kokybės sistemos dokumentai turi leisti deramai suprasti kokybės programas, planus, instrukcijas ir įrašus. Kokybės sistemos dokumentuose visų pirma turi būti atitinkamai aprašyta: - kokybės tikslai ir administracijos organizacinė struktūra, pareigos ir įgaliojimai, susiję su gabenamųjų slėginių įrenginių kokybe, - gamybos, kokybės kontrolės ir kokybės užtikrinimo būdai, procesai ir sistemingos priemonės ir, svarbiausia, procedūros, kurios bus taikomos, - tikrinimai ir bandymai, kurie bus atlikti prieš gamybą, gamybos metu bei pagaminus įrangą, ir jų dažnumas, - kokybės duomenų įrašai, t. y. patikrinimo ataskaitos, bandymų ir kalibravimo duomenys, ataskaitos apie atitinkamo personalo kvalifikacijas ir patvirtinimus, - priemonės, skirtos kontroliuoti, ar išlaikoma reikiama kokybė ir ar veiksmingai funkcionuoja kokybės sistema. 3.3. Notifikuotoji įstaiga turi įvertinti kokybės sistemą ir nustatyti, ar ji atitinka 3.2 punkte nurodytus reikalavimus. Tikrinimą atliekančioje darbuotojų grupėje privalo būti bent vienas darbuotojas, turintis atitinkamos gabenamųjų slėginių įrenginių vertinimo patirties. Vertinimo procedūra privalo apimti tikrinimą apsilankant gamintojo patalpose. Sprendimas turi būti praneštas gamintojui. Pranešime turi būti įrašytos tikrinimo išvados ir motyvuotas sprendimas dėl įvertinimo. Turi būti numatyta skundų pateikimo tvarka. 3.4. Gamintojas turi įsipareigoti vykdyti su patvirtinta kokybės sistema susijusius įsipareigojimus ir užtikrinti, kad ši sistema funkcionuotų tinkamai ir veiksmingai. Gamintojas arba jo įgaliotas Bendrijoje įsisteigęs atstovas kokybės sistemą patvirtinusiai notifikuotajai įstaigai privalo pranešti apie bet kokius numatomus kokybės sistemos pakeitimus. Notifikuotoji įstaiga siūlomus pakeitimus turi įvertinti ir nuspręsti, ar pakeista kokybės sistema atitinka 3.2 punkte minėtus reikalavimus, ar ją reikia įvertinti pakartotinai. Savo sprendimą notifikuotoji įstaiga praneša gamintojui. Pranešime turi būti įrašytos tikrinimo išvados ir motyvuotas sprendimas dėl įvertinimo. 4. Notifikuotosios įstaigos atliekama priežiūra 4.1. Priežiūros tikslas — užtikrinti, kad gamintojas deramai laikytųsi patvirtintoje kokybės sistemoje numatytų įsipareigojimų. 4.2. Kad notifikuotoji įstaiga galėtų atlikti patikrinimą, gamintojas turi leisti jai patekti į gamybos, tikrinimo, bandymų bei sandėliavimo vietas ir pateikti jai būtiną informaciją, visų pirma: - kokybės sistemos dokumentus, - kokybės duomenų įrašus, t. y. patikrinimų protokolus, bandymų ir kalibravimo duomenis, ataskaitas apie atitinkamo personalo kvalifikacijas ir t. t. 4.3. Norėdama įsitikinti, kad gamintojas prižiūri ir taiko kokybės sistemą, notifikuotoji įstaiga turi reguliariai kontroliuoti ir pateikti ataskaitą gamintojui. Reguliarūs patikrinimai turi būti atliekami tokiu dažnumu, kad kas trejus metus būtų atliekamas pakartotinis įvertinimas. 4.4. Be to, notifikuotoji įstaiga gali rengti netikėtus apsilankymus pas gamintoją. Ar reikia tokių papildomų apsilankymų ir kaip dažnai jų reikia, sprendžiama remiantis notifikuotosios įstaigos apsilankymų kontrolės sistema. Apsilankymų kontrolės sistemoje ypač svarbu atsižvelgti į šiuos veiksnius: - įrangos kategoriją, - ankstesnių priežiūros apsilankymų rezultatus, - poreikį patikrinti korekcinius veiksmus, - prireikus - į specialiąsias sąlygas, susijusias su sistemos tvirtinimu, - reikšmingus gamybos organizavimo, gamybos politikos ar technologijų pokyčius. Per šiuos apsilankymus notifikuotoji įstaiga, norėdama patikrinti, ar tinkamai veikia kokybės sistema, prireikus gali pati atlikti bandymus arba pasirūpinti, kad jie būtų atlikti. Notifikuotoji įstaiga gamintojui turi pateikti apsilankymo ataskaitą ir, jeigu buvo atliktas bandymas, bandymo protokolą. 5. Gamintojas 10 metų nuo paskutinės gabenamųjų slėginių įrenginių pagaminimo dienos privalo laikyti ir nacionalinėms institucijoms leisti susipažinti su: - 3.1 punkto antrojoje įtraukoje nurodytais dokumentais, - 3.4 punkto antrojoje pastraipoje minėtais pakeitimais, - notifikuotosios įstaigos sprendimais ir pranešimais, minėtais 3.3 punkto paskutinėje pastraipoje, 3.4 punkto paskutinėje pastraipoje ir 4.3 bei 4.4 punktuose. 6. Kiekviena notifikuotoji įstaiga turi valstybėms narėms suteikti informaciją apie kokybės sistemos patvirtinimus, kuriuos ji paskelbia netekusiais galios arba, valstybių narių prašymu, kuriuos ji yra išdavusi. Kiekviena notifikuotoji įstaiga taip pat turi perduoti kitoms notifikuotosioms įstaigoms atitinkamą informaciją apie išduotus kokybės sistemų patvirtinimus, kuriuos ji yra paskelbusi netekusiais galios ir apie patvirtinimus, kuriuos ji atsisakė išduoti. D1 modulis (gamybos kokybės užtikrinimas) 1. Šiame modulyje aprašoma procedūra, kuria gamintojas, vykdantis 3 punkte nurodytus įsipareigojimus, užtikrina ir pareiškia, kad tam tikras gabenamasis slėginis įrenginys atitinka jam taikomos direktyvos reikalavimus. Gamintojas arba jo įgaliotas Bendrijoje įsisteigęs atstovas prie kiekvieno gabenamojo slėginio įrenginio turi pritvirtinti Π ženklą ir parengti rašytinę atitikties deklaraciją. Prie Πženklo turi būti notifikuotosios įstaigos, atsakingos už 5 punkte apibrėžtą Bendrijos priežiūrą, identifikavimo numeris. 2. Gamintojas turi parengti toliau aprašytus techninius dokumentus. Techniniai dokumentai turi leisti įvertinti, ar gabenamasis slėginis įrenginys atitinka jam taikomos direktyvos reikalavimus. Dokumentų rinkinyje turi būti gabenamųjų slėginių įrenginių projektavimo, gamybos ir eksploatavimo dokumentai, reikalingi tokiam įvertinimui; juose turi būti tokia informacija: - bendras atitinkamos įrangos aprašas, - projekto koncepcija, gamybai skirti sudedamųjų dalių, agregatų ir kiti brėžiniai bei schemos, - minėtiems brėžiniams, diagramoms ir įrangai suprasti reikalingi veikimo aprašymai bei paaiškinimai, - sprendimų, priimtų siekiant įvykdyti direktyvos reikalavimus, aprašymas, - projekto apskaičiavimai, atlikti bandymai ir kt., - bandymų protokolai. 3. Gamintojas turi turėti patvirtintą gamybos, galutinio tikrinimo ir bandymų kokybės sistemą, nurodytą 4 punkte, ir jam turi būti taikoma 5 punkte nurodyta priežiūra. 4. Kokybės sistema 4.1. Gamintojas savo pasirinktai notifikuotajai institucijai įteikia paraišką prašydamas įvertinti jo kokybės sistemą. Paraiškoje nurodoma: - visa reikiama informacija apie atitinkamus gabenamuosius slėginius įrenginius, - kokybės sistemos dokumentai. 4.2. Kokybės sistema privalo garantuoti, kad gabenamasis slėginis įrenginys atitinka jam taikomos direktyvos reikalavimus. Visi gamintojo priimti kokybės sistemos elementai, reikalavimai ir nuostatos privalo būti sistemingai ir tvarkingai įforminti dokumentais - kokybės užtikrinimo tvarka, procedūromis ir instrukcijomis. Iš kokybės sistemos dokumentų turi būti įmanoma nuosekliai suprasti kokybės programas, planus, instrukcijas ir įrašus. Kokybės sistemos dokumentuose visų pirma turi būti atitinkamai aprašyta: - kokybės tikslai ir administracijos organizacinė struktūra, pareigos ir įgaliojimai, susiję su gabenamųjų slėginių įrenginių kokybe, - gamybos, kokybės kontrolės ir kokybės užtikrinimo būdai, procesai ir sistemingos priemonės, kurios bus taikomos, - tikrinimai ir bandymai, kurie bus atlikti prieš gamybą, gamybos metu bei pagaminus įrangą, ir jų dažnumas, - kokybės duomenų įrašai, t. y. patikrinimo ataskaitos, bandymų ir kalibravimo duomenys, ataskaitos apie atitinkamo personalo kvalifikacijas ir patvirtinimus, - priemonės, skirtos kontroliuoti, ar išlaikoma reikiama kokybė ir ar veiksmingai funkcionuoja kokybės sistema. 4.3. Notifikuotoji įstaiga turi įvertinti kokybės sistemą ir nustatyti, ar ji atitinka 4.2 punkte nurodytus reikalavimus. Tikrinimą atliekančioje darbuotojų grupėje privalo būti bent vienas darbuotojas, turintis atitinkamos gabenamųjų slėginių įrenginių vertinimo patirties. Vertinimo procedūra privalo apimti tikrinimą apsilankant gamintojo patalpose. Sprendimas turi būti praneštas gamintojui. Pranešime turi būti įrašytos tikrinimo išvados ir motyvuotas sprendimas dėl įvertinimo. Turi būti numatyta skundų pateikimo tvarka. 4.4. Gamintojas turi įsipareigoti vykdyti su patvirtintos kokybės sistema susijusius įsipareigojimus ir užtikrinti, kad ši sistema funkcionuotų tinkamai ir veiksmingai. Gamintojas arba jo įgaliotas Bendrijoje įsisteigęs atstovas kokybės sistemą patvirtinusiai notifikuotajai įstaigai privalo pranešti apie bet kokius numatomus kokybės sistemos pakeitimus. Notifikuotoji įstaiga siūlomus pakeitimus turi įvertinti ir nuspręsti, ar pakeista kokybės sistema atitinka 4.2 punkte minėtus reikalavimus, ar ją reikia įvertinti pakartotinai. Savo sprendimą notifikuotoji įstaiga praneša gamintojui. Pranešime turi būti įrašytos tikrinimo išvados ir motyvuotas sprendimas dėl įvertinimo. 5. Notifikuotosios įstaigos atliekama priežiūra 5.1. Priežiūros tikslas — užtikrinti, kad gamintojas deramai laikytųsi patvirtintoje kokybės sistemoje numatytų įsipareigojimų. 5.2. Kad notifikuotoji įstaiga galėtų atlikti patikrinimą, gamintojas turi leisti jai patekti į gamybos, tikrinimo, bandymų bei sandėliavimo vietas ir pateikti jai būtiną informaciją, visų pirma: - kokybės sistemos dokumentus, - kokybės duomenų įrašus, t. y. patikrinimų protokolus, bandymų ir kalibravimo duomenis, ataskaitas apie atitinkamo personalo kvalifikacijas ir t. t. 5.3. Norėdama įsitikinti, kad gamintojas prižiūri ir taiko kokybės sistemą, notifikuotoji įstaiga turi reguliariai tikrinti ir pateikti ataskaitą gamintojui. Reguliarūs patikrinimai turi būti atliekami tokiu dažnumu, kad kas trejus metus būtų atliekamas pakartotinis įvertinimas. 5.4. Be to, notifikuotoji įstaiga gali rengti netikėtus apsilankymus pas gamintoją. Ar reikia tokių papildomų apsilankymų ir kaip dažnai jų reikia, sprendžiama remiantis notifikuotosios įstaigos apsilankymų kontrolės sistema. Apsilankymų kontrolės sistemoje ypač svarbu atsižvelgti į šiuos veiksnius: - įrangos kategoriją, - ankstesnių priežiūros apsilankymų rezultatus, - poreikį patikrinti korekcinius veiksmus, - prireikus - specialiąsias sąlygas, susijusias su sistemos patvirtinimu, - reikšmingus gamybos organizavimo, gamybos politikos ar technologijų pokyčius. Per šiuos apsilankymus notifikuotoji įstaiga, norėdama patikrinti, ar tinkamai veikia kokybės sistema, prireikus gali pati atlikti bandymus arba pasirūpinti, kad jie būtų atlikti. Notifikuotoji įstaiga gamintojui turi pateikti apsilankymo ataskaitą ir, jeigu buvo atliktas bandymas, bandymo protokolą. 6. Gamintojas 10 metų nuo paskutinės gabenamųjų slėginių įrenginių pagaminimo dienos privalo laikyti ir nacionalinėms institucijoms leisti susipažinti su: - 2 punkte nurodytais dokumentais, - 4.1 punkto antrojoje įtraukoje minėtais dokumentais, - 4.4 punkto antrojoje pastraipoje minėtais pakeitimais, - notifikuotosios įstaigos sprendimais ir pranešimais, minėtais 4.3 punkto paskutinėje pastraipoje, 4.4 punkto paskutinėje pastraipoje ir 5.3 bei 5.4 punktuose. 7. Kiekviena notifikuotoji įstaiga turi valstybėms narėms suteikti informaciją apie kokybės sistemos patvirtinimus, kuriuos ji paskelbia netekusiais galios arba, valstybių narių prašymu, kuriuos ji yra išdavusi. Kiekviena notifikuotoji įstaiga taip pat turi perduoti kitoms notifikuotosioms institucijoms atitinkamą informaciją apie kokybės sistemų patvirtinimus, kuriuos ji paskelbia netekusiais galios arba atsisako išduoti. E modulis (gaminio kokybės užtikrinimas) 1. Šiame modulyje aprašoma procedūra, kuria gamintojas, vykdantis 2 punkte nurodytus įsipareigojimus, užtikrina ir pareiškia, kad gabenamųjų slėginių įrenginių vienetas atitinka EB tipo tyrimo sertifikate aprašytą tipą ir jam taikomos direktyvos reikalavimus. Gamintojas arba jo įgaliotas Bendrijoje įsisteigęs atstovas prie kiekvieno gaminio turi pritvirtinti Πženklą ir parengti rašytinę atitikties deklaraciją. Prie Πženklo turi būti notifikuotosios įstaigos, atsakingos už 4 punkte apibrėžtą Bendrijos priežiūrą, identifikavimo numeris. 2. Gamintojas turi turėti patvirtintą gamybos, galutinio tikrinimo ir bandymų kokybės sistemą, nurodytą 3 punkte, ir jam turi būti taikoma 4 punkte nurodyta priežiūra. 3. Kokybės sistema 3.1. Gamintojas savo pasirinktai notifikuotajai įstaigai įteikia paraišką įvertinti jo taikomą kokybės sistemą. Paraiškoje nurodoma: - visa reikiama informacija apie atitinkamus gabenamuosius slėginius įrenginius, - kokybės sistemos dokumentai, - patvirtinto tipo techniniai dokumentai ir EB tipo tyrimo sertifikato kopija. 3.2. Pagal kokybės sistemą turi būti ištirtas kiekvienas gabenamųjų slėginių įrenginių vienetas ir atlikti tam tikri bandymai, kad būtų įsitikinta, jog jis atitinka taikomos direktyvos reikalavimus. Visi gamintojo priimti kokybės sistemos elementai, reikalavimai ir nuostatos privalo būti sistemingai ir tvarkingai įforminti dokumentais - kokybės užtikrinimo tvarka, procedūromis ir instrukcijomis. Kokybės sistemos dokumentai turi leisti deramai suprasti kokybės programas, planus, instrukcijas ir įrašus. Kokybės sistemos dokumentuose visų pirma turi būti atitinkamai aprašyta: - kokybės tikslai ir administracijos organizacinė struktūra, pareigos ir įgaliojimai, susiję su gabenamųjų slėginių įrenginių kokybe, - tikrinimai ir bandymai, kurie turi būti atlikti pagaminus įrangą, - priemonės, skirtos kontroliuoti, ar veiksmingai funkcionuoja kokybės sistema, - kokybės duomenų įrašai, t. y. patikrinimo ataskaitos, bandymų ir kalibravimo duomenys, ataskaitos apie atitinkamo personalo kvalifikacijas ir patvirtinimus. 3.3. Notifikuotoji įstaiga turi įvertinti kokybės sistemą ir nustatyti, ar ji atitinka 3.2 punkte nurodytus reikalavimus. Tikrinimą atliekančioje darbuotojų grupėje privalo būti bent vienas darbuotojas, turintis atitinkamos gabenamųjų slėginių įrenginių vertinimo patirties. Vertinimo procedūra privalo apimti tikrinimą apsilankant gamintojo patalpose. Sprendimas turi būti praneštas gamintojui. Pranešime turi būti įrašytos tikrinimo išvados ir motyvuotas sprendimas dėl įvertinimo. Turi būti numatyta skundų pateikimo tvarka. 3.4. Gamintojas turi įsipareigoti vykdyti su patvirtintos kokybės sistema susijusius įsipareigojimus ir užtikrinti, kad ši sistema funkcionuotų tinkamai ir veiksmingai. Gamintojas arba jo įgaliotas Bendrijoje įsisteigęs atstovas kokybės sistemą patvirtinusiai notifikuotajai įstaigai privalo pranešti apie bet kokius numatomus kokybės sistemos pakeitimus. Notifikuotoji įstaiga siūlomus pakeitimus turi įvertinti ir nuspręsti, ar pakeista kokybės sistema atitinka 3.2 punkte minėtus reikalavimus, ar ją reikia įvertinti pakartotinai. Savo sprendimą notifikuotoji įstaiga praneša gamintojui. Pranešime turi būti įrašytos tikrinimo išvados ir motyvuotas sprendimas dėl įvertinimo. 4. Notifikuotosios įstaigos atliekama priežiūra 4.1. Priežiūros tikslas - užtikrinti, kad gamintojas deramai laikytųsi patvirtintoje kokybės sistemoje numatytų įsipareigojimų. 4.2. Kad notifikuotoji įstaiga galėtų atlikti patikrinimą, gamintojas turi leisti jai patekti į gamybos, tikrinimo, bandymų bei sandėliavimo vietas ir pateikti jai būtiną informaciją, visų pirma: - kokybės sistemos dokumentus, - techninius dokumentus, - kokybės duomenų įrašus, t. y. patikrinimų protokolus, bandymų ir kalibravimo duomenis, ataskaitas apie atitinkamo personalo kvalifikacijas ir t. t. 4.3. Norėdama įsitikinti, kad gamintojas prižiūri ir taiko kokybės sistemą, notifikuotoji įstaiga turi reguliariai tikrinti ir pateikti ataskaitą gamintojui. Reguliarūs patikrinimai turi būti atliekami tokiu dažnumu, kad kas trejus metus būtų atliekamas pakartotinis įvertinimas. 4.4. Be to, notifikuotoji įstaiga turi rengti netikėtus apsilankymus pas gamintoją. Ar reikia tokių papildomų apsilankymų ir kaip dažnai jų reikia, sprendžiama remiantis notifikuotosios įstaigos apsilankymų kontrolės sistema. Apsilankymų kontrolės sistemoje ypač svarbu atsižvelgti į šiuos veiksnius: - įrangos kategoriją, - ankstesnių priežiūros apsilankymų rezultatus, - poreikį patikrinti korekcinius veiksmus, - prireikus - specialiąsias sąlygas, susijusias su sistemos patvirtinimu, - reikšmingus gamybos organizavimo, gamybos politikos ar technologijų pokyčius. Per šiuos apsilankymus notifikuotoji įstaiga, norėdama patikrinti, ar tinkamai veikia kokybės sistema, gali prireikus pati atlikti bandymus arba pasirūpinti, kad jie būtų atlikti. Notifikuotoji įstaiga gamintojui turi pateikti apsilankymo ataskaitą ir, jeigu buvo atliktas bandymas, bandymo protokolą. 5. Gamintojas 10 metų nuo paskutinės gabenamųjų slėginių įrenginių pagaminimo dienos privalo laikyti ir nacionalinėms institucijoms leisti susipažinti su: - 3.1 punkto antrojoje įtraukoje nurodytais dokumentais, - 3.4. punkto antrojoje pastraipoje minėtais dokumentais, - notifikuotosios įstaigos sprendimais ir pranešimais, minėtais 3.3 punkto paskutinėje pastraipoje, 3.4 punkto paskutinėje pastraipoje ir 4.3. bei 4.4 punktuose. 6. Kiekviena notifikuotoji įstaiga turi valstybėms narėms suteikti informaciją apie kokybės sistemos patvirtinimus, kuriuos ji paskelbia netekusiais galios ir, valstybių narių prašymu, apie tuos, kuriuos ji yra išdavusi. Kiekviena notifikuotoji įstaiga taip pat turi perduoti kitoms notifikuotosioms institucijoms atitinkamą informaciją apie kokybės sistemų patvirtinimus, kuriuos ji paskelbia netekusiais galios arba atsisako išduoti. E1 modulis (gamybos kokybės užtikrinimas) 1. Šiame modulyje aprašoma procedūra, kuria gamintojas, vykdantis 3 punkte nurodytus įsipareigojimus, užtikrina ir pareiškia, kad atitinkamas gabenamasis slėginis įrenginys atitinka jam taikomos direktyvos reikalavimus. Gamintojas arba jo įgaliotas Bendrijoje įsisteigęs atstovas prie kiekvieno gabenamojo slėginio įrenginio turi pritvirtinti Πženklą ir parengti rašytinę atitikties deklaraciją. Prie Πženklo turi būti notifikuotosios įstaigos, atsakingos už 5 punkte apibrėžtą Bendrijos priežiūrą, identifikavimo numeris. 2. Gamintojas turi parengti toliau aprašytus techninius dokumentus. Techniniai dokumentai turi leisti įvertinti, ar gabenamasis slėginis įrenginys atitinka jam taikomos direktyvos reikalavimus. Dokumentų rinkinyje turi būti gabenamųjų slėginių įrenginių projektavimo, gamybos ir eksploatavimo dokumentai, reikalingi tokiam įvertinimui; juose turi būti tokia informacija: - bendras atitinkamos įrangos aprašas, - eskizinis projektas, sudedamųjų dalių, mazgų, grandinių ir kt. gaminimo brėžiniai ir schemos, - minėtiems brėžiniams, diagramoms ir įrangai suprasti reikalingi veikimo aprašymai bei paaiškinimai, - sprendimų, priimtų siekiant įvykdyti direktyvos reikalavimus, aprašymas, - projekto apskaičiavimai, atlikti tyrimai ir kt., - bandymų protokolai. 3. Gamintojas turi turėti patvirtintą gamybos, galutinio gabenamųjų slėginių įrenginių tikrinimo ir bandymų kokybės sistemą, nurodytą 4 punkte, ir jam turi būti taikoma 5 punkte nurodyta priežiūra. 4. Kokybės sistema 4.1. Gamintojas savo pasirinktai notifikuotajai įstaigai įteikia paraišką įvertinti jo kokybės sistemą. Paraiškoje nurodoma: - visa reikiama informacija apie atitinkamus gabenamuosius slėginius įrenginius, - kokybės sistemos dokumentai. 4.2. Pagal kokybės sistemą turi būti ištirtas kiekvienas gabenamųjų slėginių įrenginių vienetas ir atlikti tam tikri bandymai, kad būtų įsitikinta, jog gabenamasis slėginis įrenginys atitinka jam taikomos direktyvos reikalavimus. Visi gamintojo priimti kokybės sistemos elementai, reikalavimai ir nuostatos privalo būti sistemingai ir tvarkingai įforminti dokumentais - kokybės užtikrinimo tvarka, procedūromis ir instrukcijomis. Kokybės sistemos dokumentai turi leisti deramai suprasti kokybės programas, planus, instrukcijas ir įrašus. Kokybės sistemos dokumentuose visų pirma turi būti atitinkamai aprašyta: - kokybės tikslai ir administracijos organizacinė struktūra, pareigos ir įgaliojimai, susiję su gabenamųjų slėginių įrenginių kokybe, - dalių sujungimo procedūros, - tikrinimai ir bandymai, kurie turi būti atlikti pagaminus įrangą, - priemonės, skirtos kontroliuoti, ar veiksmingai funkcionuoja kokybės sistema, - kokybės duomenų įrašai, t. y. patikrinimo ataskaitos, bandymų ir kalibravimo duomenys, ataskaitos apie atitinkamo personalo kvalifikacijas ir patvirtinimus. 4.3. Notifikuotoji įstaiga turi įvertinti kokybės sistemą ir nustatyti, ar ji atitinka 4.2 punkte minėtus reikalavimus. Tikrinimą atliekančioje darbuotojų grupėje privalo būti bent vienas darbuotojas, turintis atitinkamos gabenamųjų slėginių įrenginių vertinimo patirties. Vertinimo procedūra privalo apimti tikrinimą apsilankant gamintojo patalpose. Sprendimas turi būti praneštas gamintojui. Pranešime turi būti įrašytos tikrinimo išvados ir motyvuotas sprendimas dėl įvertinimo. Turi būti numatyta skundų pateikimo tvarka. 4.4. Gamintojas turi įsipareigoti vykdyti su patvirtinta kokybės sistema susijusius įsipareigojimus ir užtikrinti, kad ši sistema funkcionuotų tinkamai ir veiksmingai. Gamintojas arba jo įgaliotas Bendrijoje įsisteigęs atstovas kokybės sistemą patvirtinusiai notifikuotajai įstaigai privalo pranešti apie bet kokius numatomus kokybės sistemos pakeitimus. Notifikuotoji įstaiga siūlomus pakeitimus turi įvertinti ir nuspręsti, ar pakeista kokybės sistema atitinka 4.2 punkte minėtus reikalavimus, ar ją reikia įvertinti pakartotinai. Savo sprendimą notifikuotoji įstaiga praneša gamintojui. Pranešime turi būti įrašytos tikrinimo išvados ir motyvuotas sprendimas dėl įvertinimo. 5. Notifikuotosios įstaigos atliekama priežiūra 5.1. Priežiūros tikslas - užtikrinti, kad gamintojas deramai laikytųsi patvirtintoje kokybės sistemoje numatytų įsipareigojimų. 5.2. Kad notifikuotoji įstaiga galėtų atlikti patikrinimą, gamintojas turi leisti jai patekti į gamybos, tikrinimo, bandymų bei sandėliavimo vietas ir pateikti jai būtiną informaciją, visų pirma: - kokybės sistemos dokumentus, - techninius dokumentus, - kokybės duomenų įrašus, t. y. patikrinimų protokolus, bandymų ir kalibravimo duomenis, ataskaitas apie atitinkamo personalo kvalifikacijas ir t. t. 5.3. Norėdama įsitikinti, kad gamintojas prižiūri ir taiko kokybės sistemą, notifikuotoji įstaiga turi reguliariai tikrinti ir pateikti ataskaitą gamintojui. Reguliarūs patikrinimai turi būti atliekami tokiu dažnumu, kad kas trejus metus būtų atliekamas pakartotinis įvertinimas. 5.4. Be to, notifikuotoji įstaiga turi rengti netikėtus apsilankymus pas gamintoją. Ar reikia tokių papildomų apsilankymų ir kaip dažnai jų reikia, sprendžiama remiantis notifikuotosios įstaigos apsilankymų kontrolės sistema. Apsilankymų kontrolės sistemoje ypač svarbu atsižvelgti į šiuos veiksnius: - įrangos kategoriją, - ankstesnių priežiūros apsilankymų rezultatus, - poreikį patikrinti korekcinius veiksmus, - prireikus - specialiąsias sąlygas, susijusias su sistemos patvirtinimu, - reikšmingus gamybos organizavimo, gamybos politikos ar technologijų pokyčius. Per šiuos apsilankymus notifikuotoji įstaiga, norėdama patikrinti, ar tinkamai veikia kokybės sistema, prireikus gali pati atlikti bandymus arba pasirūpinti, kad jie būtų atlikti. Notifikuotoji įstaiga gamintojui turi pateikti apsilankymo ataskaitą ir, jeigu buvo atliktas bandymas, bandymo protokolą. 6. Gamintojas 10 metų nuo paskutinės gabenamųjų slėginių įrenginių pagaminimo dienos privalo laikyti ir nacionalinėms institucijoms leisti susipažinti su: - 2 punkte minėtais dokumentais, - 4.1 punkto trečiojoje įtraukoje minėtais dokumentais, - 4.4 punkto antrojoje pastraipoje minėtais pakeitimais, - notifikuotosios įstaigos sprendimais ir pranešimais, minėtais 4.3 punkto paskutinėje pastraipoje, 4.4 punkto paskutinėje pastraipoje ir 5.3 bei 5.4 punktuose. 7. Kiekviena notifikuotoji įstaiga turi valstybėms narėms suteikti informaciją apie kokybės sistemos patvirtinimus, kuriuos ji paskelbia netekusiais galios arba, valstybių narių prašymu, apie tuos, kuriuos ji yra išdavusi. Kiekviena notifikuotoji įstaiga taip pat turi perduoti kitoms notifikuotosioms įstaigoms atitinkamą informaciją apie kokybės sistemų patvirtinimus, kuriuos ji paskelbia netekusiais galios arba atsisako išduoti. F modulis (gaminio patikrinimas) 1. Šiame modulyje aprašoma procedūra, kuria gamintojas arba jo įgaliotas Bendrijoje įsisteigęs atstovas užtikrina ir pareiškia, kad gabenamasis slėginis įrenginys, kuriam taikomos 3 punkto nuostatos, atitinka tipą, aprašytą: - EB tipo tyrimo sertifikate arba - EB projekto tyrimo sertifikate, ir atitinka jam taikomos direktyvos reikalavimus. 2. Gamintojas imasi visų būtinų priemonių užtikrinti, kad gabenamųjų slėginių įrenginių gamybos procesas neleistų nukrypti nuo tipo, aprašyto: - EB tipo tyrimo sertifikate arba - EB projekto tyrimo sertifikate, ir nuo jam taikomos direktyvos reikalavimų. Gamintojas arba jo įgaliotas Bendrijoje įsisteigęs atstovas prie visų gabenamųjų slėginių įrenginių vienetų turi pritvirtinti Πženklą ir parengti atitikties deklaraciją. 3. Siekdama patikrinti, ar gabenamasis slėginis įrenginys atitinka direktyvos reikalavimus, notifikuotoji įstaiga privalo atlikti atitinkamus tyrimus ir bandymus, ištirdama ir išbandydama kiekvieną gaminį pagal 4 punktą. Gamintojas arba jo įgaliotas Bendrijoje įsisteigęs atstovas privalo saugoti atitikties deklaracijos kopiją 10 metų nuo paskutinės gabenamųjų slėginių įrenginių pagaminimo dienos. 4. Patikra atliekant kiekvieno gabenamojo slėginio įrenginio gaminio tyrimą ir bandymus 4.1. Kiekvienas gabenamųjų slėginių įrenginių vienetas turi būti atskirai ištirtas atliekant atitinkamus tyrimus ir bandymus, kad būtų galima patikrinti, ar jis atitinka tipą ir jam taikomos direktyvos reikalavimus. Pirmiausia notifikuotoji įstaiga privalo: - patikrinti, ar darbuotojai, atliekantys neišardomai sujungiamų slėginės įrangos detalių jungimo procedūras ir neardomuosius bandymus, yra kvalifikuoti ir patvirtinti, - patikrinti žaliavų ir medžiagų gamintojo išduotą sertifikatą, - atlikti galutinį patikrinimą ir patvirtinimo bandymą arba pasirūpinti, kad jie būtų atlikti, ir prireikus ištirti saugos priemones. 4.2. Notifikuotoji įstaiga turi pritvirtinti savo identifikavimo numerį arba pasirūpinti, kad jis būtų pritvirtintas ant kiekvieno gabenamojo slėginio įrenginio gaminio, ir parengti rašytinį atitikties sertifikatą, susijusį su atliktais bandymais. 4.3. Gamintojas arba jo įgaliotas Bendrijoje įsisteigęs atstovas privalo užtikrinti, kad su notifikuotosios įstaigos išduotais atitikties sertifikatais būtų galima paprašius susipažinti. G modulis (EB vieneto patikra) 1. Šiame modulyje aprašoma procedūra, kuria gamintojas užtikrina ir pareiškia, kad gabenamasis slėginis įrenginys, kuriam išduotas 4.1 punkte nurodytas sertifikatas, atitinka jam taikomos direktyvos reikalavimus. Gamintojas arba jo įgaliotas Bendrijoje įsisteigęs atstovas prie visų gabenamųjų slėginių įrenginių vienetų turi pritvirtinti Πženklą ir parengti atitikties deklaraciją. 2. Gamintojas privalo kreiptis į savo pasirinktą notifikuotąją instituciją su prašymu atlikti vieneto patikrą. Paraiškoje turi būti: - gamintojo pavadinimas ir adresas bei gabenamojo slėginio įrenginio vieta, - rašytinė deklaracija, kad tokia paraiška nėra paduota kitai notifikuotajai įstaigai, - techniniai dokumentai. 3. Techniniai dokumentai turi leisti įvertinti, ar gabenamasis slėginis įrenginys atitinka jam taikomos direktyvos reikalavimus, ir suprasti gabenamojo slėginio įrenginio projektą, gamybą bei veikimą. Dokumentų rinkinyje turi būti: - bendras atitinkamos įrangos aprašas, - projekto koncepcija, gamybai skirti sudedamųjų dalių, agregatų, grandinių ir kiti brėžiniai bei schemos, - minėtiems brėžiniams, diagramoms ir gabenamajai slėginei įrangai suprasti reikalingi veikimo aprašymai bei paaiškinimai, - projekto apskaičiavimai, atlikti tyrimai ir kt., - bandymų protokolai, - atitinkama informacija apie gamybos bei bandymų procedūrų patvirtinimą ir atitinkamo personalo kvalifikacijas bei patvirtinimus. 4. Notifikuotoji įstaiga privalo ištirti kiekvieno gabenamojo slėginio įrenginio gaminio projektą ir konstrukciją ir gamybos metu atlikti atitinkamus bandymus, kad įsitikintų, jog jis atitinka jam taikomos direktyvos reikalavimus. 4.1. Notifikuotoji įstaiga turi pritvirtinti savo identifikavimo numerį arba pasirūpinti, kad jis būtų pritvirtintas ant gabenamojo slėginio įrenginio, ir pagal atliktus bandymus parengti atitikties sertifikatą. Šį sertifikatą būtina saugoti 10 metų. 4.2. Gamintojas arba jo įgaliotas Bendrijoje įsisteigęs atstovas privalo užtikrinti, kad su atitikties deklaracija ir notifikuotosios įstaigos išduotu atitikties sertifikatu būtų galima paprašius susipažinti. Pirmiausia, notifikuotoji įstaiga privalo: - ištirti techninius dokumentus, susijusius su projektavimu ir gamybos procedūromis, - įvertinti naudojamas medžiagas, jei jos neatitinka tam tikrų direktyvos nuostatų, ir patikrinti medžiagų gamintojo išduotus sertifikatus, - patvirtinti pastovaus slėginės įrangos dalių sujungimo procedūras, - patikrinti darbuotojų kvalifikaciją ir būtinus patvirtinimus, - atlikti galutinį patikrinimą, atlikti patvirtinimo bandymą arba pasirūpinti, kad jie būtų atlikti ir prireikus ištirti saugos priemones. H modulis (visiškas kokybės užtikrinimas) 1. Šiame modulyje aprašoma procedūra, kuria gamintojas, vykdantis 2 punkto įpareigojimus, užtikrina ir pareiškia, kad konkretus gabenamasis slėginis įrenginys atitinka jam taikomos direktyvos reikalavimus. Gamintojas arba jo įgaliotas Bendrijoje įsisteigęs atstovas prie kiekvieno gabenamojo slėginio įrenginio gaminiο turi pritvirtinti Π ženklą ir parengti rašytinę atitikties deklaraciją. Prie šio ženklo turi būti nurodytas už 4 punkte nurodytą priežiūrą atsakingos notifikuotosios įstaigos identifikacinis numeris. 2. Gamintojas privalo įdiegti patvirtintą projektavimo, gamybos, galutinio patikrinimo ir bandymų kokybės sistemą, nurodytą 3 punkte, ir jam turi būti taikoma 4 punkte nurodyta priežiūra. 3. Kokybės sistema 3.1. Gamintojas savo pasirinktai notifikuotajai įstaigai įteikia paraišką įvertinti jo kokybės sistemą. Paraiškoje nurodoma: - visa reikiama informacija apie atitinkamus gabenamuosius slėginius įrenginius, - kokybės sistemos dokumentai. 3.2. Kokybės sistema turi užtikrinti, kad gabenamasis slėginis įrenginys atitinka jam taikomos direktyvos reikalavimus. Visi gamintojo priimti kokybės sistemos elementai, reikalavimai ir nuostatos privalo būti sistemingai ir tvarkingai įforminti dokumentais - kokybės užtikrinimo tvarka, procedūromis ir instrukcijomis. Kokybės sistemos dokumentai turi leisti deramai suprasti kokybės programas, planus, instrukcijas ir įrašus. Kokybės sistemos dokumentuose visų pirma turi būti atitinkamai aprašyta: - kokybės tikslai ir administracijos organizacinė struktūra, pareigos ir įgaliojimai, susiję su gabenamųjų slėginių įrenginių kokybe, - techninės projekto specifikacijos, įskaitant standartus, kurios bus taikomos, - projekto kontrolė ir projektavimo, procesų patikros metodai, sistemingos priemonės, kurios bus taikomos projektuojant gabenamuosius slėginius įrenginius, - atitinkami gamybos, kokybės kontrolės ir kokybės užtikrinimo būdai, procesai ir sistemingos priemonės, kurios bus taikomos, - tikrinimai ir bandymai, kurie bus atlikti prieš gamybą, gamybos metu bei pagaminus įrangą, ir jų dažnumas, - kokybės duomenų įrašai, t. y. patikrinimo ataskaitos, bandymų ir kalibravimo duomenys, ataskaitos apie atitinkamo personalo kvalifikacijas ir patvirtinimus, - priemonės, skirtos kontroliuoti, ar laikomasi gabenamojo slėginio įrenginio projekto ir kokybės ir ar veiksmingai funkcionuoja kokybės sistema. 3.3. Notifikuotoji įstaiga turi įvertinti kokybės sistemą ir nustatyti, ar ji atitinka 3.2 punkte nurodytus reikalavimus. Tikrinimą atliekančioje darbuotojų grupėje privalo būti bent vienas darbuotojas, turintis atitinkamos gabenamųjų slėginių įrenginių įvertinimo patirties. Atliekant įvertinimo procedūrą reikia numatyti apsilankyti gamintojo patalpose ir ten atlikti patikrinimą. Sprendimas turi būti praneštas gamintojui. Pranešime turi būti įrašytos tikrinimo išvados ir motyvuotas sprendimas dėl įvertinimo. Turi būti numatyta skundų pateikimo tvarka. 3.4. Gamintojas turi įsipareigoti vykdyti su patvirtintos kokybės sistema susijusius įsipareigojimus ir užtikrinti, kad ši sistema funkcionuotų tinkamai ir veiksmingai. Gamintojas arba jo įgaliotas Bendrijoje įsisteigęs atstovas kokybės sistemą patvirtinusiai notifikuotajai įstaigai privalo pranešti apie bet kokius numatomus kokybės sistemos pakeitimus. Notifikuotoji įstaiga siūlomus pakeitimus turi įvertinti ir nuspręsti, ar pakeista kokybės sistema atitinka 3.2 punkte nurodytus reikalavimus, ar ją reikia įvertinti pakartotinai. Savo sprendimą notifikuotoji įstaiga praneša gamintojui. Pranešime turi būti įrašytos tikrinimo išvados ir motyvuotas sprendimas dėl įvertinimo. 4. Notifikuotosios įstaigos atliekama priežiūra 4.1. Priežiūros tikslas - užtikrinti, kad gamintojas deramai laikytųsi patvirtintoje kokybės sistemoje numatytų įsipareigojimų. 4.2. Kad notifikuotoji įstaiga galėtų atlikti patikrinimą, gamintojas turi leisti jai patekti į gamybos, tikrinimo, bandymų bei sandėliavimo vietas ir pateikti jai būtiną informaciją, visų pirma: - kokybės sistemos dokumentus, - kokybės duomenų įrašus, numatytus projektinėje kokybės sistemos dalyje, t. y. analizių, apskaičiavimų, bandymų ir t. t. rezultatus, - kokybės duomenų įrašus, numatytus gamybinėje kokybės sistemos dalyje, t. y. patikrinimų protokolus, bandymų ir kalibravimo duomenis, ataskaitas apie atitinkamo personalo kvalifikacijas ir t. t. 4.3. Norėdama įsitikinti, kad gamintojas prižiūri ir taiko kokybės sistemą, notifikuotoji įstaiga turi reguliariai tikrinti ir pateikti ataskaitą gamintojui. Reguliarūs patikrinimai turi būti atliekami tokiu dažnumu, kad kas trejus metus būtų atliekamas pakartotinis įvertinimas. 4.4. Be to, notifikuotoji įstaiga gali rengti netikėtus apsilankymus pas gamintoją. Ar reikia tokių papildomų apsilankymų ir kaip dažnai jų reikia, sprendžiama remiantis notifikuotosios įstaigos apsilankymų kontrolės sistema. Apsilankymų kontrolės sistemoje ypač svarbu atsižvelgti į šiuos veiksnius: - įrangos kategoriją, - ankstesnių priežiūros apsilankymų rezultatus, - poreikį patikrinti korekcinius veiksmus, - prireikus - specialiąsias sąlygas, susijusias su sistemos patvirtinimu, - reikšmingus gamybos organizavimo, gamybos politikos ar technologijų pokyčius. Per šiuos apsilankymus notifikuotoji įstaiga, norėdama patikrinti, ar tinkamai veikia kokybės sistema, prireikus gali pati atlikti bandymus arba pasirūpinti, kad jie būtų atlikti. Notifikuotoji įstaiga gamintojui turi pateikti apsilankymo ataskaitą ir, jeigu buvo atliktas bandymas, bandymo protokolą. 5. Gamintojas 10 metų nuo paskutinės gabenamųjų slėginių įrenginių pagaminimo dienos privalo laikyti ir nacionalinėms institucijoms leisti susipažinti su: - 3.1 punkto antrosios pastraipos antrojoje įtraukoje nurodytais dokumentais, - 3.4 punkto antrojoje pastraipoje nurodytais pakeitimais, - notifikuotosios įstaigos sprendimais ir pranešimais, nurodytais 3.3 punkto paskutinėje pastraipoje, 3.4 punkto paskutinėje pastraipoje ir 4.3 bei 4.4 punktuose. 6. Kiekviena notifikuotoji įstaiga turi valstybėms narėms suteikti informaciją apie kokybės sistemos patvirtinimus, kuriuos ji paskelbia netekusius galios arba, paprašius, apie tuos, kuriuos ji išduoda. Kiekviena notifikuotoji įstaiga taip pat turi perduoti kitoms notifikuotosioms įstaigoms atitinkamą informaciją apie išduotus kokybės užtikrinimo sistemų patvirtinimus ir apie patvirtinimus, kurie paskelbti netekusiais galios arba kuriuos ji atsisakė išduoti. H1 modulis (apimantis projekto tyrimą ir specialią baigiamajam įvertinimui taikomą priežiūrą) 1. Be H modulio reikalavimų, dar taikomi ir šie reikalavimai: a) gamintojas privalo pateikti notifikuotajai įstaigai paraišką ištirti projektą; b) paraiška turi leisti suprasti gabenamojo slėginio įrenginio projektą, gamybą bei veikimą ir įvertinti, ar ji atitinka tam tikrus direktyvos reikalavimus. Paraiškoje nurodoma: - taikytos techninio projekto specifikacijos, įskaitant taikytus standartus, - būtinus tokių specifikacijų patvirtinančius įrodymus. Tarp tokių įrodymų turi būti pateikti gamintojo atitinkamos laboratorijos ar jo vardu atliktų bandymų rezultatai; c) notifikuotoji įstaiga išnagrinėja paraišką ir, jei projektas atitinka jam taikomos direktyvos reikalavimus, pareiškėjui išduoda EB projekto tyrimo sertifikatą. Sertifikate nurodomos tyrimo išvados, jo galiojimo sąlygos, būtini patvirtinto projekto identifikavimui duomenys ir prireikus - gabenamojo slėginio įrenginio veikimo aprašymas; d) pareiškėjas EB projekto tyrimo sertifikatą išdavusiai notifikuotajai įstaigai privalo pranešti apie visus patvirtinto projekto pakeitimus. EB projekto tyrimo sertifikatą išdavusi notifikuotoji įstaiga patvirtinto projekto pakeitimus privalo papildomai patvirtinti, jei tokie pakeitimai gali turėti įtakos projekto atitikčiai direktyvos reikalavimams arba nustatytoms gabenamojo slėginio įrenginio naudojimo sąlygoms. Toks papildomas patvirtinimas paliudijamas išduodant EB tipo tyrimo sertifikato papildymą; e) kiekviena notifikuotoji įstaiga taip pat privalo kitoms notifikuotosioms įstaigoms pranešti atitinkamą informaciją apie EB projekto tyrimo sertifikatus, kuriuos ji yra paskelbusi negaliojančiais arba kuriuos ji atsisakė išduoti. 2. Galutiniam tikrinimui taikoma sugriežtinta priežiūra, kuri reiškiasi netikėtais notifikuotosios įstaigos apsilankymais. Per tokius apsilankymus notifikuotoji įstaiga atlieka gabenamųjų slėginių įrenginių tyrimus. II DALIS PAKARTOTINĖ ATITIKTIES ĮVERTINIMO PROCEDŪRA 1. Ši procedūra - tai būdas užtikrinti, kad pateiktas į rinką, kaip apibrėžta 1 straipsnio 2 dalies b punkte, gabenamasis slėginis įrenginys atitinka atitinkamus Direktyvų 94/55/EB ir 96/49/EB reikalavimus. 2. Šios procedūros taikytojas apie į rinką išleistus gabenamuosius slėginius įrenginius notifikuotajai įstaigai privalo pateikti informaciją, kuri jai leistų tiksliai identifikuoti tą įrangą (informaciją apie kilmę, projektavimo taisykles, o apie acetileno cilindrus - ir informaciją apie poringąją masę). Tam tikrais atvejais šios procedūros taikytojas privalo pranešti apie visus nustatytus naudojimo apribojimus, jei jų yra, ir atsiųsti visas pastabas dėl galimų pakenkimų ar atlikto remonto. Notifikuotoji įstaiga taip pat privalo patikrinti, ar sklendės ir kitos pridėtinės detalės, tiesiogiai susijusios su sauga, užtikrina tokį saugos lygį, kuris atitinka šios direktyvos 3 straipsnyje apibrėžtą saugos lygį. 3. Notifikuotoji įstaiga privalo patikrinti, ar į rinką išleistas gabenamasis slėginis įrenginys yra tokio pat saugos lygio kaip ir Direktyvose 94/55/EB ir 96/49/EB nurodytas gabenamasis slėginis įrenginys. Toks tikrinimas atliekamas tikrinant pagal 2 punktą pateiktus dokumentus ir tam tikrais atvejais - surengiant papildomus apsilankymus. 4. Jei anksčiau nurodytų patikrinimų rezultatai yra patenkinami, gabenamajam slėginiam įrenginiui taikomi reguliarūs patikrinimai, numatyti IV priedo III dalyje. 5. Atliekant tam tikrus įrangos patikrinimus, kaip nurodyta 3 ir 4 punktuose, pakartotinį serijinės gamybos talpyklų, įskaitant jų sklendžių ir kitų transportui naudojamų pridėtinių dalių, atitikties įvertinimą gali atlikti patvirtintoji įstaiga, jei notifikuotoji įstaiga kartą jau yra atlikusi pakartotinį atitikties įvertinimą, kaip nurodyta 3 punkte. III DALIS REGULIARAUS TIKRINIMO PROCEDŪROS 1 modulis (reguliarus gaminių tikrinimas) 1. Šiame modulyje aprašoma procedūra, kuria savininkas arba jo įgaliotas Bendrijoje įsisteigęs atstovas ar turėtojas užtikrina, kad gabenamasis slėginis įrenginys, jam taikant 3 punktą, atitinka šios direktyvos reikalavimus. 2. Laikydamasis 1 punkte nurodytų reikalavimų, savininkas ar jo įgaliotas Bendrijoje įsisteigęs atstovas ar turėtojas privalo imtis visų būtinų priemonių užtikrinti, kad naudojimo ir priežiūros sąlygos garantuotų, jog gabenamasis slėginis įrenginys visuomet atitiktų šios direktyvos reikalavimus, o svarbiausia, kad: - gabenamasis slėginis įrenginys būtų naudojamas taip, kaip numatyta, - jis būtų pripildomas atitinkamuose centruose, - jis būtų prižiūrimas ir remontuojamas, - būtų atliekami būtini reguliarūs patikrinimai. Apie taikytas priemones turi būti įrašoma dokumentuose, ir savininkas ar jo įgaliotas Bendrijoje įsisteigęs atstovas, ar turėtojas turi juos saugoti ir leisti su jais susipažinti nacionalinėms institucijoms. 3. Tikrindama, ar gabenamasis slėginis įrenginys atitinka direktyvos tam tikrus reikalavimus, tikrinimo institucija privalo atlikti atitinkamus kiekvieno gaminio patikrinimus ir bandymus. 3.1. Būtina visus gabenamuosius slėginius įrenginius patikrinti individualiai ir atlikti bandymus, kaip nurodyta Direktyvų 94/55/EB ir 96/49/EB prieduose, kad būtų įsitikinta, kad jie atitinka tų direktyvų reikalavimus. 3.2. Tikrinimo institucija privalo prie kiekvieno reguliariai tikrinamo gaminio tuoj pat po tokio reguliaraus patikrinimo dienos pritvirtinti savo identifikavimo numerį ir parengti rašytinį reguliaraus patikrinimo sertifikatą. Vienas toks sertifikatas gali būti išrašomas keliems įrangos vienetams (grupinis sertifikatas). 3.3. Savininkas arba jo įgaliotas Bendrijoje įsisteigęs atstovas, arba turėtojas privalo reguliaraus patikrinimo sertifikatą, kurio reikalaujama pagal 3.2 punktą, ir dokumentus, kurių reikalaujama pagal 2 punktą, saugoti iki kito reguliaraus patikrinimo. 2 modulis (reguliarus tikrinimas pagal kokybės sistemą) 1. Šiame modulyje aprašomos šios procedūros: - procedūra, kuria savininkas arba jo įgaliotas Bendrijoje įsisteigęs atstovas, arba turėtojas, laikydamasis 2 punkto reikalavimų, užtikrina ir pareiškia, kad gabenamasis slėginis įrenginys tebeatitinka direktyvos reikalavimus. Savininkas arba jo įgaliotas Bendrijoje įsisteigęs atstovas, arba turėtojas privalo prie visų gabenamųjų slėginių įrenginių vienetų pritvirtinti reguliaraus patikrinimo datą ir parengti rašytinę atitikties deklaraciją. Kartu su reguliaraus patikrinimo data nurodomas pagal 4 punktą už priežiūrą atsakingos notifikuotosios įstaigos identifikacinis numeris, - procedūra, kuria, patvirtintajai įstaigai atliekant reguliarų cisternų patikrinimą pagal 6 straipsnio 1 dalies antrąja pastraipą, patvirtintoji įstaiga, vykdanti 2 punkto paskutinės pastraipos įpareigojimus, patvirtina, kad gabenamasis slėginis įrenginys tebeatitinka šios direktyvos reikalavimus. Patvirtintoji įstaiga privalo prie visų gabenamųjų slėginių įrenginių vienetų pritvirtinti reguliaraus patikrinimo datą ir parengti reguliaraus patikrinimo sertifikatą. Kartu su reguliaraus patikrinimo data nurodomas patvirtintosios įstaigos identifikacinis numeris. 2. Savininkas arba jo įgaliotas Bendrijoje įsisteigęs atstovas, arba turėtojas privalo imtis visų būtinų priemonių, užtikrinančių, kad naudojimo ir priežiūros sąlygos garantuoja gabenamųjų slėginių įrenginių nuolatinę atitiktį šios direktyvos reikalavimams, o svarbiausia, kad: - gabenamasis slėginis įrenginys naudojamas taip, kaip numatyta, - jis pripildomas atitinkamuose centruose, - jis prižiūrimas ar remontuojamas, - yra atliekami būtini reguliarūs patikrinimai. Apie taikytas priemones turi būti įrašoma dokumentuose, ir savininkas ar jo įgaliotas Bendrijoje įsisteigęs atstovas, ar turėtojas turi juos saugoti ir leisti nacionalinėms institucijoms susipažinti su jais. Savininkas arba jo įgaliotas Bendrijoje įsisteigęs atstovas, arba turėtojas privalo užtikrinti, kad reguliariems patikrinimams atlikti būtų kvalifikuotas personalas ir būtini įrenginiai, kaip nurodyta I priedo 3-6 punktuose. Savininkas arba jo įgaliotas Bendrijoje įsisteigęs atstovas, arba turėtojas, arba patvirtintoji įstaiga reguliariems patikrinimams ir įrangos bandymams privalo turėti nurodytą 3 punkte kokybės sistemą, ir jiems turi būti taikoma 4 punkte nurodyta priežiūra. 3. Kokybės sistema 3.1. Savininkas arba jo įgaliotas Bendrijoje įsisteigęs atstovas, arba turėtojas, arba patvirtintoji įstaiga savo pasirinktai notifikuotajai įstaigai privalo pateikti paraišką, prašydami įvertinti jų gabenamųjų slėginių įrenginių kokybės sistemą. Paraiškoje turi būti: - visa reikiama informacija apie gabenamuosius slėginius įrenginius, kurie yra pateikiami reguliariam tikrinimui, - kokybės sistemos dokumentai. 3.2. Pagal kokybės sistemą kiekvienas gabenamųjų slėginių įrenginių vienetas privalo būti ištirtas ir atitinkami bandymai turi būti atlikti, kad būtų galima užtikrinti, jog jis atitinka Direktyvų 94/55/EB ir 96/49/EB prieduose nurodytus reikalavimus. Visi gamintojo priimti elementai, reikalavimai ir nuostatos privalo būti sistemingai ir tvarkingai įforminti dokumentais - kokybės užtikrinimo tvarka, procedūromis ir instrukcijomis. Kokybės sistemos dokumentai turi leisti deramai suprasti kokybės programas, planus, instrukcijas ir įrašus. Kokybės sistemos dokumentuose visų pirma turi būti atitinkamai aprašyta: - kokybės tikslai ir administracijos organizacinė struktūra, pareigos ir įgaliojimai, susiję su gabenamųjų slėginių įrenginių kokybe, - reguliaraus tikrinimo metu atliekami tyrimai ir bandymai, - kokybės sistemos tinkamo veikimo kontrolės priemonės, - kokybės duomenų įrašai, t. y. patikrinimo ataskaitos, bandymų ir kalibravimo duomenys, ataskaitos apie atitinkamo personalo kvalifikacijas ir patvirtinimus. 3.3. Notifikuotoji įstaiga turi vertinti kokybės sistemą ir nustatyti, ar ji atitinka 3.2 punkte nurodytus reikalavimus. Tikrinimą atliekančioje darbuotojų grupėje privalo būti bent vienas darbuotojas, turintis atitinkamos gabenamųjų slėginių įrenginių įvertinimo patirties. Atliekant įvertinimo procedūrą reikia numatyti apsilankyti savininko arba jo įgalioto Bendrijoje įsisteigusio atstovo, arba turėtojo, arba patvirtintosios įstaigos patalpose ir ten atlikti patikrinimą. Sprendimas turi būti praneštas savininkui, arba jo įgaliotam Bendrijoje įsisteigusiam atstovui, arba turėtojui, arba patvirtintajai įstaigai. Pranešime turi būti įrašytos tikrinimo išvados ir motyvuotas sprendimas dėl įvertinimo. 3.4. Savininkas arba jo įgaliotas Bendrijoje įsisteigęs atstovas, arba turėtojas, arba patvirtintoji įstaiga turi įsipareigoti vykdyti su patvirtintos kokybės sistema susijusius įsipareigojimus ir užtikrinti, kad ši sistema funkcionuotų tinkamai ir veiksmingai. Savininkas arba jo įgaliotas Bendrijoje įsisteigęs atstovas, arba turėtojas, arba patvirtintoji įstaiga kokybės sistemą patvirtinusiai notifikuotajai įstaigai privalo pranešti apie bet kokius numatomus kokybės sistemos pakeitimus. Notifikuotoji įstaiga siūlomus pakeitimus turi įvertinti ir